UMNO, DAP, PKR alliance – Towards marital bliss or total disaster?

It was rather amusing to read the blog posting by DAP stalwart Lim Kit Siang recently.

In his post, Lim takes the Bersatu deputy president to task, claiming he had used lies, falsehoods and fake news to deceive the people.

As an avid political observer, I must say this is a sad case of the “pot calling the kettle black”.

Lim should take a look in his own backyard before hurling such serious allegations against another politician.

Even in reality, if a man is married to a woman for so many years and then decides to divorce her, it is only humanely correct that he waits for a certain period of time for the dust to settle before getting hitched again.

The same principle would apply to politics. The DAP has been known for years as an Opposing force in Malaysian politics and its number one nemesis has been Barisan Nasional, namely Umno.

It was been the Opposition’s political agenda for years, or even decades to dethrone BN and after a long battle, the Opposition tasted success.

Short-lived joy

However, the sentiments among many voters back in 2018, including myself were for Dr Wan Azizah to be named the prime minister.

Unfortunately, this was not the case and they opted instead for Dr Mahathir, who for years has been a key figure in Umno.

Obviously, he had something up his sleeves when he accepted the position and soon his colours began showing when he, on numerous occasions refused to name a date for Anwar to take over.

We gather that he then came up with this great plan where he resigns and then comes back in blazing glory as the “people want him so badly”.

This great plan backfired and that is when Muhyiddin Yassin stepped up to take responsibility.

Now, once again the DAP and PKR find themselves in the administration, and with dangerous partners who were once their sworn enemies.

As in the case of the divorce mentioned earlier, we, the voters are rather puzzled and disillusioned over this sudden marriage.

It has been drummed into our minds for years to oppose Umno and now suddenly, we are being asked by the DAP to support Umno leaders in the coming state polls.

Bitter pill to swallow

Umno has for years been associated with abuse of power, cronyism and alleged corrupt practices. These issues have been repeatedly highlighted by DAP and PKR at all their ceramahs and Lim Kit Siang is among those who spoke out strongly against Umno.

As a voter, the perception I gather now is that certain political parties are willing to sell their souls and go to bed with demons just to realise their ambitions.

If being in power at the expense of your integrity and credibility worth it? You have to ask yourself, do the voters really respect you?

Comparatively, Muhyiddin commands more respect as back in 2015, he was among the first to question Najib Abdul Razak over the 1MDB scandal.

Back then, Najib removed both Muhyiddin and Abdul Gani Patail as they were bold enough to stand up against him. Had Muhyiddin at that time been greedy for power, he would have just played along with Najib and enjoyed the “additional perks”.

It is left to be seen how this new “matrimony” between DAP, PKR and Umno will end up – either in marital bliss or in total disaster.

Jeremy Lee Teck Soon
Kampar, Perak,

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


AS belum cadang tawarkan dos keempat vaksin Covid-19

Walaupun data persekutuan baharu mencadangkan bahawa keberkesanan suntikan penggalak berkurangan selepas kira-kira empat bulan, Amerika Syarikat belum bercadang melaksanakan suntikan dos keempat.

Ketua Pentadbiran Makanan dan Ubat-ubatan (FDA) Amerika Syarikat (AS) Dr Peter Marks berkata pihaknya tidak mempunyai data mencukupi untuk membolehkan dos keempat diberikan.

Terdahulu Ketua Penasihat Perubatan White House, Dr Anthony Fauci berkata vaksin masih menjadi benteng yang kukuh terhadap penyakit yang teruk, walaupun data Pusat Kawalan dan Pencegahan Penyakit (CDC) menunjukkan bahawa suntikan penggalak kehilangan sebahagian daripada keberkesanannya selepas empat hingga lima bulan.

Penyelidikan CDC, yang dikeluarkan Jumaat lalu menganalisis kemasukan ke hospital dan wad kecemasan serta klinik penjagaan segera di 10 negeri di AS oleh individu orang yang telah mendapat suntikan penggalak sama ada vaksin Moderna atau Pfizer.

Kajian itu menunjukkan tahap perlindungan terhadap kemasukan ke hospital jatuh daripada 91 peratus dalam tempoh dua bulan selepas suntikan ketiga kepada 78 peratus selepas empat hingga lima bulan.

Keberkesanan terhadap kemasukan ke wad kecemasan atau klinik penjagaan segera merosot daripada 87 peratus kepada 66 peratus.

Data itu menyusul peringatan yang menggariskan kemungkinan kepentingan suntikan keempat.

“Adakah saya perlu mendapatkan suntikan keempat? Itulah yang ramai orang tanya saya,” kata Dr Fauci. “Jawapannya ialah jika anda melihat di mana kita berada sekarang, ia kelihatan seperti perlindungan yang baik. Tujuh puluh lapan peratus adalah baik.”

Apa yang seterusnya, akan bergantung ke pada sama ada perlindungan daripada penggalak kekal stabil atau terus menurun selepas empat hingga lima bulan – dan jika ia terus menurun, kita perlu tahu berapa kadar penurunannya, kata Dr Fauzi lagi.

Ini bermakna lebih banyak ketidakpastian dalam kalangan rakyat AS yang semakin letih dengan pelbagai perubahan dalam program vaksinasi di negara itu.

Data daripada Britain juga serupa dengan CDC yang menunjukkan keberkesanan dos penggalak antara 75 peratus hingga 85 peratus berkesan terhadap kemasukan ke hospital, empat hingga enam bulan selepas diberikan.

Israel juga telah mencatatkan penurunan keberkesanan vaksin Pfizer-BioNTech dalam beberapa bulan selepas suntikan penggalak, sebelum menawarkan dos keempat pada akhir Disember lalu, kata CDC.

CDC mengesyorkan individu yang mempunyai kekurangan imun mendapatkan tiga suntikan sebagai sebahagian daripada rangkaian awal suntikan vaksin Covid-19, diikuti dengan yang keempat sebagai penggalak. – Agensi


Pembantu rapat al-Baghdadi ditangkap di Turki

Pembantu rapat kepada pemipin kumpulan pengganas IS, Abu Bakr al-Baghdadi ditangkap di Istanbul, kata polis Turki dalam kenyataan hari ini.

Lelaki warga Afghanistan itu yang hanya dikenali sebagai Asim ditangkap di daerah Atadehir pada Rabu.

Media Turki yang melaporkan operasi bersama antara polis Istanbul dan bahagian perisikan Turki berkata, suspek terbabit membantu menyembunyikan al-Baghdadi di wilayah Idlib, Syria selepas kejatuhan IS pada 2019.

Al-Baghdadi terbunuh dalam serangan pasukan khas Amerika Syarikat di tempat persembunyiannya pada Oktober 2019.

Media Turki menerbitkan gambar seorang lelaki botak dan berjanggut tebal susulan penangkapan itu, bersama sekeping gambar kononnya individu yang sama tetapi berambut panjang dan berjanggut mengenakan pakaian tentera.

Agensi berita Anadolu berkata, Asim disyaki mengendalikan latihan ketenteraan untuk IS ketika berada di Syria dan Iraq.

Dia tiba di Turki menggunakan pasport dan kad pengenalan palsu, lapor media Turki.

He arrived in Turkey with a false passport and identity card, Turkish media said.

IS sebelum ini terbabit dalam beberapa siri pengeboman di Turki, termasuk di sebuah kelab malam di Istanbul pada Januari 2017 yang menyebabkan 39 orang terbunuh. – Agensi


Pelaburan diterima Kedah tahun lalu RM12 bilion dan tertinggi, kata Exco

Rekod pelaburan dicatatkan negeri Kedah tahun lalu sebanyak RM12 bilion adalah yang tertinggi pernah dicapai, malah mengatasi negeri lain.

Exco Industri dan Pelaburan, Sains, Teknologi dan Inovasi dan Pengajian Tinggi, Datuk Dr Ku Abd Rahman Ku Ismail menyifatkan jumlah pelaburan yang direkod untuk tempoh sembilan bulan itu melebihi sasaran awal ditetapkan kerajaan negeri sebelum ini.

“Dari Januari hingga September lalu, Kedah mencatat nilai pelaburan sebanyak RM12 billion, iaitu pelaburan tertinggi di negara ini. Nilai pelaburan itu dalam pelbagai sektor, dan kita dapat kalahkan negeri jiran,” katanya dipetik laporan BH.

Beliau berkata demikian pada sidang media selepas merasmikan Hari Pelaburan Langkawi 2023 disertai 219 peserta mewakili 126 agensi kerajaan dan swasta hari ini.

Ku Abd Rahman berkata, Kedah yakin dapat meningkatkan jumlah pelaburan pada tahun ini menerusi pembangunan Taman Sains dan Teknologi Kedah (KSTP) di Zon Ekonomi Sempadan Khas (SBEZ) Bukit Kayu Hitam dan Bandar Getah Kedah (KRC) di Padang Terap.

“Pembangunan projek-projek itu memberi limpahan peluang pekerjaan, selain limpahan ekonomi seperti pertumbuhan kawasan perumahan dan perniagaan di kawasan sekitar,” katanya.

Mengenai pelaburan di Langkawi tahun lalu, beliau berkata, prestasi pelaburan di pulau pelancongan ini meningkat kepada RM1.8 billion daripada RM1.2 billion tahun sebelumnya.

“Walaupun pertumbuhan ekonomi agak perlahan, nilai pelaburan yang masuk ke Langkawi dilihat masih positif dalam fasa pemulihan ekonomi atau pasca Covid-19,” katanya lagi.


Warga emas rugi lebih setengah juta ringgit ‘sara kekasih maya’

Seorang wanita warga emas kerugian sehingga RM565,700 ‘menyara’ teman lelaki yang dikenali menerusi media sosial Facebook sejak tujuh bulan lalu.

Tanpa menyedari dia terjerat dengan sindiket ‘Love Scam’ wanita berusia 68 tahun itu memasukkan sejumlah wang dalam 13 akaun berbeza sepanjang perkenalan itu.

Ketua Polis Daerah Taiping Asisten Komisioner Osman Mamat berkata berdasarkan laporan, wanita berusia 68 tahun itu memaklumkan dia mula berkenalan dengan suspek dikenali sebagai Ding Nai Wei yang kononnya seorang doktor menerusi Facebook pada 16 September lalu.

“Sepanjang tempoh perkenalan itu, mangsa memasukkan sejumlah wang melalui 69 transaksi ke atas 13 akaun bank berbeza bermula 4 Oktober hingga 21 Mei lalu.

“Suspek berjanji memberikan RM5 juta apabila bertemu mangsa sekiranya ke Malaysia, namun mangsa yang menyedari ditipu lelaki berkenaan membuat laporan polis semalam,” katanya dalam kenyataannya, hari ini.

Osman berkata, susulan laporan itu, polis akan membuat permohonan kepada bank terbabit bagi mendapatkan maklumat pemilik akaun untuk tindakan lanjut.

“Kes disiasat mengikut Seksyen 420 Kanun Keseksaan,” katanya.

Sementara itu, dalam satu lagi kes juga di Perak, seorang penjawat awam berputih mata apabila kerugian RM21,550 diperdaya sindiket pelaburan matawang asing (forex) yang tidak wujud di laman media sosial Telegram.

Ketua Polis Daerah Hilir Perak Asisten Komisioner Ahmad Adnan Basri berkata mangsa berusia 37 tahun itu ditawarkan untuk menyertai pelaburan yang kononnya memberi keuntungan 120 peratus hanya dalam tempoh enam jam.

Menurutnya, ketika pengadu berada di pejabatnya di Ipoh pada 26 Mei lalu, dia telah melihat iklan pelaburan dengan keuntungan yang sangat lumayan di laman sesawang Facebook dengan nama XM Trading.

Menurutnya pengadu kemudian berhubung dengan seorang lelaki melalui aplikasi Telegram dan WhataApp dengan satu nombor telefon berdaftar.

“Pengadu telah memilih pakej Gold iaitu dijanjikan keuntungan sebanyak 120 peratus dalam masa enam jam setelah menjadi ahli dan modal yang diberikan oleh pengadu itu sendiri,” katanya dalam kenyataan di sini, hari ini.

Ahmad Adnan berkata pakej forex itu juga kononnya dikatakan patuh syariah, menyebabkan mangsa tertarik dan yakin dengan apa yang dijanjikan oleh sindiket penipuan tersebut.

Mangsa memindahkan wang sebanyak RM3,000 sebagai yuran keahlian dan modal pelaburan, sebelum membuat pindahan kedua sebanyak RM5,800 sebagai pengaktifan bank untuk mengeluarkan wang daripada bank.

“Seterusnya sebanyak RM12,550 dipindahkan untuk tujuan yuran tukaran wang dolar Amerika Syarikat (AS) dengan Ringgit Malaysia.

“”Dia yang sudah kehabisan wang dan berasa tertipu kemudian membuat laporan polis, semalam untuk tindakan lanjut. Kes disiasat mengikut Seksyen 420 Kanun Keseksaan,” katanya.


Bajet 2023 tak penuhi keperluan pengangkutan rakyat: Laporan

Penyokong industri pengangkutan awam negara memuji pengekalan subsidi kerajaan dalam Bajet 2023 yang dibentangkan semalam, mereka berpendapat lebih banyak dana sepatutnya diperuntukkan bagi keperluan infrastruktur.

Presiden Persatuan Pengguna Pengangkutan Awam (4PAM) Ajit Johl melihat bajet itu komprehensif dalam hal ehwal pengangkutan dan persatuan itu gembira perkhidmatan feri turut diberi perhatian.

Katanya, feri kekal sebagai kaedah pengangkutan yang penting, terutamanya di kawasan-kawasan seperti Kelantan, Langkawi dan Johor.

Bagaimanapun, beliau berkata bajet berkenaan tidak memperuntukkan dana yang mencukupi bagi penyelenggaraan infrastruktur pengangkutan awam.

“Penyelenggaraan perhentian bas, CCTV dan pencahayaan diperlukan bagi menjamin keselamatan dan menggalakkan orang ramai lebih menggunakan pengangkutan awam.

“Kemudahan di luar bandar perlu diberi penekanan dan dinaik taraf sewajarnya,” katanya menurut FMT.

Bajet 2023 yang dibentangkan semalam mencadangkan peruntukan RM180 juta untuk menambah baik perkhidmatan bas di Melaka, Kedah, Kota Kinabalu dan Kuching.

Perunding pengangkutan Rosli Azad Khan turut menyambut baik bajet itu tetapi mempersoalkan mengapa RM180 juta hanya dikhaskan untuk negeri-negeri tersebut.

“Bandar-bandar lain seperti Johor Bahru, Ipoh, Kuantan, Kuala Terengganu dan Kota Bharu turut memerlukan perkhidmatan bas henti-henti kerana tiada pengangkutan awam lain,” katanya.

Di Lembah Klang, katanya, masalah utama pengangkutan awam ialah kekurangan sambungan di permulaan dan penghujung perjalanan.

“Kerajaan harus membenarkan penggunaan kenderaan mobiliti peribadi seperti skuter elektrik,” katanya.

Permit patut dikeluarkan untuk bas mini yang bergerak antara stesen kereta api berhampiran kawasan perumahan, tambahnya.

Rosli berkata, kerajaan perlu mengeluarkan lebih banyak permit bas sekolah, terhad kepada bas mini, van dan MPV, untuk menghantar anak-anak ke sekolah supaya ibu bapa tidak perlu menghabiskan lebih banyak masa di jalan raya, menyebabkan kesesakan.

Menteri Kewangan Tengku Zafrul Abdul Aziz turut mengumumkan penerusan pas bulanan My50 RapidKL untuk memberi manfaat kepada 180,000 pengguna.


Lebih separuh kes baharu Covid-19 di Thailand babitkan BA.4, BA.5

Kementerian Kesihatan Awam Thailand (PHM) memaklumkan lebih separuh daripada jumlah jangkitan Covid-19 di Thailand kini adalah subvarian Omicron BA.4 dan BA.5.

Susulan itu, PHM juga meramalkan jumlah jangkitan mungkin meningkat kepada 30,000 kes sehari.

Timbalan Ketua Pengarah Perkhidmatan Kesihatan Thailand, Dr Natthaphong Wongwiwat berkata unjuran 20,000 hingga 30,000 jangkitan baharu setiap hari adalah berdasarkan kes yang disahkan oleh ujian RT-PCR dan antigen.

Sebanyak 5,407 kes dilaporkan dalam tempoh 24 jam semalam dan 2,004 hari ini, menurut angka yang diterbitkan oleh Jabatan Kawalan Penyakit (DDC).

Jumlah pesakit yang menghidap Covid-19 yang teruk adalah kira-kira 1,000, lebih tinggi sedikit daripada sebelumnya, katanya.

Dr Natthaphong berkata walaupun jangkitan baharu meningkat, jumlah kes Covid-19 yang teruk tidak begitu tinggi dan hanya sebilangan kecil yang memerlukan rawatan di hospital.

Bagi sub-varian BA.4 dan BA.5 Omicron, jumlahnya kini adalah lebih separuh daripada semua jangkitan baharu di Thailand, yang kebanyakannya dikesan di Bangkok dan wilayah sekitarnya, katanya.

Kedua-dua sub-varian itu dijangka mengambil masa antara dua hingga empat minggu sebelum menjadi dominan dan akhirnya menyumbang kira-kira 90 peratus daripada semua kes Covid-19.

Ketua Pusat Sains Kesihatan Penyakit Berjangkit Palang Merah Thailand Dr Thiravat Hemachudha, pula menggesa PHM supaya kembali melaporkan jumlah sebenar jangkitan Covid-19 baharu setiap hari dan bukannya melaporkan hanya bilangan pesakit yang dijangkiti yang memerlukan kemasukan ke hospital.

“Tiada siapa yang tidak akan menyalahkan kementerian jika jumlah sebenar menjadi berpuluh ribu malah 100,000 sehari kerana itulah yang berlaku di seluruh dunia.

“Faedah melaporkan jumlah sebenar jangkitan adalah orang ramai akan dimaklumkan dengan baik tentang keadaan sebenar dan mereka akan lebih berhati-hati,” katanya.

Pada Jumaat Dr Taweesilp Visanuyothin, jurucakap Pusat Pentadbiran Situasi Covid-19, berkata purata jumlah kes baharu Covid-19 sehari yang dilaporkan oleh DDC pada masa ini ialah 29,000 kes. – Agensi


Selepas kritik Anwar, nama Rafizi tercicir dalam sesi penggulungan?

Tular dalam media sosial nama Timbalan Presiden PKR baharu, Rafizi Ramli yang sepatutnya dijadualkan berucap semasa sesi penggulungan pagi ini di Kongres Nasional PKR tercicir daripada jadual asal dan tidak diberikan slot untuk menggulung.

Bukan sahaja nama Rafizi tercicir daripada jadual asal untuk menggulung ucapan dasar Presiden, malah empat Naib Presiden baharu yang lain juga tidak berada dalam senarai jadual baharu penggulungan pada hari terakhir kongres hari ini, menurut jadual tular tersebut.

Hanya nama Ketua Angkatan Muda Keadilan (AMK) baharu, Adam Adli dan Ketua Wanitanya, Fadhlina Sidek sahaja diberikan slot untuk berucap semasa sesi penggulungan.

Senario yang berlaku ini tidak mengikut kebiasaan parti dimana pemimpin tertinggi dalam parti akan diberikan slot untuk menggulung pada kongres, tetapi sebaliknya berlaku pada sesi kali ini.

Difahamkan, langkah tersebut diambil susulan kritikan pedas Rafizi semalam terhadap Presiden PKR, Datuk Seri Anwar Ibrahim sehingga memaksa beliau menegur bekas Ahli Parlimen Pandan tersebut.

Bagaimanapun, semasa sesi pagi ini Pengerusi Tetap PKR Ahmad Kassim menjelaskan semua pemimpin lama dan baharu PKR akan diberikan ruang untuk menggulung sekaligus menafikan dakwaan jadual yang tular tersebut.

Katanya kongres hari ini akan dimulakan dengan ucapan para pemimpin kanan PKR termasuk Akmal Nasir (bekas Ketua AMK), Fuziah Salleh (bekas Ketua Wanita PKR) dan Tian Chua (bekas Naib Presiden PKR).

Selepas itu kata Ahmad sesi penggulungan akan dibuat oleh Adam Adli Abdul Halim (ketua AMK), Fadhlina Sidek (ketua Wanita) dan empat Naib Presiden yang baru, diikuti Timbalan Presiden.

Presiden PKR Anwar Ibrahim pula akan menyampaikan ucapan penggulung pada akhir kongres.

Presiden PKR itu yang masih bercita-cita untuk menjadi Perdana Menteri (PM) semalam memberi teguran kepada Rafizi supaya menggunakan saluran parti dalam membuat kritikan dan menasihatinya supaya menghormati setiap keputusan parti tersebut.

“Sekarang ini dia (Rafizi) seolah-olah di pinggiran dan (seolah-olah) dia tidak berada dalam kepemimpinan utama. Jadi (sepatutnya) apabila ada keputusan bersama, dia mesti pertahankan.

“Jadi saya fikir sentimen disuarakannya bertentangan dengan yang kita dengar dari keseluruhannya (perwakilan), di mana mereka mahu lihat parti bersatu, kuat dan fokus menyerang musuh. Itu sentimen dalam kongres,” katanya menurut laporan media.

Rafizi semalam mengeluarkan kenyataan pedas dengan menggesa supaya ahli PKR berhenti menjadi “penggilap epal” kepada Anwar.

“Apa yang penting kepada parti dan kepimpinan baharu ialah jangan cuba ‘bodek’ (menggilap epal) Anwar atau cuba mempertahankannya.

“Anwar adalah Anwar Ibrahim dan dia tidak perlu dibela.

“Apa yang perlu dilakukan ialah merayu kepada rakyat dan cuba untuk menang,” kata Rafizi.


Chris Rock kena penampar Will Smith ketika siaran langsung anugerah

Tindakan pelakon komedi Chris Rock membuat jenaka mengenai Jada Pinkett Smith yang berkepala botak menuntut harga mahal apabila beliau ditampar oleh Will Smith di atas pentas Anugerah Akademi Ke-94 yang disiarkan secara langsung.

Bagaimanapun, bagi siaran ulangan rancangan itu, insiden berkenaan telah dipotong.

Kejadian pada malam semalam (27 Mac) segera menjadi tular membuatkan penonton terpegun dan memikirkan sama ada ia adalah aksi tulen atau sekadar lakonan kedua-duanya.

Rock, yang menyampaikan hadiah dokumentari terbaik dengan rutin komedi pendek, membuat jenaka membandingkan rambut Jada Pinkett, isteri Smith, yang dipotong rapat dengan penampilan Demi Moore dalam filem “G.I. Jane” dan mencadangkan dia muncul dalam sekuel itu.

Smith melangkah ke arah Rock di Dolby Teater dan menamparnya, sebelum kembali ke tempat duduknya di samping Jada dan menjerit ke arah Rock.

“Jauhkan nama isteri saya daripada mulut kotor anda,” jerit Smith, memaksa penerbit untuk mengeluarkan beberapa saat audio daripada siaran televisyen di Amerika Syarikat.

Ruang teater menjadi senyap dan Rock berkata, “Itu adalah malam yang paling hebat dalam sejarah televisyen.”

Sean “Diddy” Combs yang naik ke pentas kemudian dan memberitahu Smith dan Rock bahawa mereka akan menyelesaikan perkara “seperti keluarga.

Kira-kira 40 minit kemudian, Smith kembali ke pentas untuk menerima Oscar pelakon terbaik dan memohon maaf kepada penganjur dan rakan-rakannya, tetapi tidak menyebut nama Rock.

Jada, yang juga seorang pelakon, mengalami alopecia, dan mendedahkan diagnosisnya secara terbuka pada 2018. – Agensi


Usul SOSMA ditolak pembangkang dibentang semula di Dewan Rakyat

Usul pelanjutan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) akan dibentangkan pada sidang Dewan Rakyat hari ini.

Usul tersebut yang sebelum ini gagal diluluskan selepas pembangkang menolaknya berada dalam kertas jadual Aturan Mesyuarat dan Usul-usul kedua selepas pembentangan bacaan kedua Rang Undang-undang Antigangguan Seksual 2021 dibawah Kementerian Pembangunan Wanita, Keluarga dan Masyarakat.

“Bahawa Majlis ini membuat suatu ketetapan untuk membatalkan keputusan Majlis Mesyuarat bertarikh 23 Mac 2022 berkenaan dengan usul menurut subsesyen 4(11), Akta Kesalahan Keselamatan (Langkah-langkah Khas) 2012 supaya subsesyen 4(5), Akta ini hendaklah terus berkuat kuasa bagi tempoh 5 tahun bagi mulai dari 31 Julai 2022,” menurut dalam kertas Aturan Mesyuarat hari ini.

Sebelum ini, usul sama dibawa Menteri Dalam Negeri Hamzah Zainudin di Dewan Rakyat pada Mac semasa sidang Dewan Rakyat lalu tetapi tidak mendapat kelulusan dewan.

Usul itu ditolak selepas keputusan undian belah bahagian menunjukkan hanya 84 Ahli Parlimen menyokong, manakala 86 Ahli Parlimen tidak menyokong selain 50 Ahli Parlimen tidak hadir.

Usul kerajaan tersebut bertujuan melanjutkan tempoh pelaksanaan Subseksyen 4(5) SOSMA 2012 bagi tempoh lima tahun lagi.

Pelanjutan subseksyen tersebut adalah memberi instrumen siasatan kepada Polis Diraja Malaysia (PDRM) untuk tahanan mengikut SOSMA.


Lebih 185 NGO Islam sokong Muhyiddin jadi PM

Lebih 185 pertubuhan bukan kerajaan (NGO) menyatakan sokongan penuh terhadap calon Perdana Menteri Perikatan Nasional (PN), Tan Sri Muhyiddin Yassin untuk membentuk kerajaan pada Pilihan Raya Umum ke-15 (PRU-15), esok (19 November).

Pengerusi Gerakan Pembela Ummah (Ummah), Mohd Zai Mustafa berkata gabungan PN yang terdiri daripada Bersatu, PAS dan Gerakan itu mampu membentuk sebuah negara yang bersih dan berintegriti.

“Amat gusar melihat sokongan politik orang Melayu berpecah dalam PRU-15 ini dan kesannya DAP akan menguasai kerajaan Malaysia melalui gabungan parti Pakatan Harapan (PH).

“Sehubungan itu Ummah dan Gabungan NGO Islam menyeru serta merayu Umat Islam seluruh Malaysia agar wajib keluar mengundi dan menyatukan undi hanya kepada satu gabungan parti yang jelas mempertahankan kedaulatan agama, bangsa dan negara serta bersih daripada rasuah, berwibawa selain berusaha memperkasa penyatuan ummah,” katanya pada sidang media di Kuala Lumpur, hari ini.

Berdasarkan pemerhatian dan penilaian parti-parti yang bertanding, Mohd Zai percaya Muhyiddin menepati kriteria sebagai seorang pemimpin yang mampu menjaga kestabilan negara dan menjamin kesejahteraan rakyat Malaysia.

“Perbandingan dua calon perdana menteri iaitu Tan Sri Muhyiddin Yassin dan Datuk Seri Anwar Ibrahim, Muhyiddin lebih memenuhi kriteria menjaga agama, bangsa dan negara serta menghormati bangsa dan agama yang lain.

“Berdasarkan prestasi yang lepas Muhyiddin berjaya mengurus tadbir negara dengan baik dan berjaya mengemudi negara berdepan dengan masalah besar Covid-19 dan kesuraman terhadap ekonomi negara,” jelasnya.

Dalam pada itu, Ummah bersama gabungan lebih 185 NGO Islam terdiri daripada golongan profesional dan agamawan itu sebulat suara menyokong Muhyiddin dan berharap orang ramai akan keluar mengundi pemimpin yang berwibawa, esok.


Tiada siapa tuduh UMNO Sri Gading taja perusuh, kenapa terasa?

Tidak ada mana-mana pihak yang menuduh UMNO Bahagian Sri Gading menaja tindakan sekumpulan anak muda membakar suar dan menggantung sepanduk di pekan Parit Raja, Batu Pahat, malam raya lalu.

Sebaliknya, UMNO bahagian itu sendiri yang menafikan sekeras-kerasnya mereka ‘menaja’ tindakan ‘hooligan’ malam tersebut. Penafian itu dibuat berdasarkan laporan portal dan Facebook Agenda Daily pada 14 Mei lalu.

“Lantaran itu UMNO Sri Gading sedang berbincang dengan pihak peguam untuk mengambil tindakan terhadap portal berita tersebut,” kata Timbalan Ketua UMNO Bahagian Sri Gading, Mohd Lassim Burhan.

Agenda Daily pada Jumaat lalu melaporkan beberapa individu yang ditahan polis kerana terbabit dalam rusuhan itu mengaku menerima sejumlah wang daripada lelaki tidak dikenali untuk membeli sepanduk dan suar bagi menganjurkan aktiviti itu dan kemudiannya ditularkan dalam laman media sosial.

Siasatan polis mengenal pasti dalang utama berusia 23 tahun, bernama Muhammad Hafizulhilmi Bin Zailan sebagai penganjur rusuhan yang membekalkan sepanduk dan seorang lagi rakannya, Muhammad Al Azim Bin Abd Rasid, 18, pula menerima wang untuk membeli 30 batang suar di Johor Bahru.

Dalam laporan itu, Agenda Daily juga memetik kenyataan Ahli Majlis Tertinggi UMNO, Datuk Puad Zarkashi yang mengucapkan tahniah kepada penduduk Parit Raja susulan tindakan kumpulan pemuda terbabit mengadakan perhimpunan dan membidas tangkapan yang dibuat oleh pihak polis.

“Tahniah orang Pt Raja,” katanya dalam kiriman Facebook rasmi beliau pada jam 8.41 pagi 14 Mei lalu ketika mengulas kejadian itu.

Untuk makluman, ungkapan ‘tahniah’ adalah pengucapan harian sebagai sebahagian daripada tatacara sosial yang juga digunakan bagi menunjukkan ‘sokongan’ dan ‘menggalakkan’ mana-mana individu melakukan sesuatu.

Mohd Lassim dalam kenyataannya semalam berkata sebahagian opportunis politik pula mengambil kesempatan menuding UMNO sebagai dalang di sebalik kejadian itu.

Dia turut mengingatkan parti MUDA dan pengasasnya Syed Saddiq Syed Abdul Rahman supaya tidak mengambil kesempatan dengan membuat tawapan simpati politik.

“Sepatutnya Syed Saddiq perlu memohon maaf dan bertanggungjawab kerana membangkitkan kekeliruan dan menghasut anak muda untuk menumbangkan UMNO Barisan Nasional di Sri Gading sepertimana yang telah beliau lakukan bersama sekutunya Pakatan Harapan pada PRU 14 sudah,” katanya.


Al-Fatihah, Bob Lokman meninggal dunia

Penulis lirik dan pelakon terkenal, Bob Lokman menghembuskan nafas terakhirnya pada usia 58 tahun kira-kira jam 1 tengah hari tadi.

Menurut laporan media, Allahyarham Bob atau nama sebenarnya Mohd. Hakim Lokman meninggal dunia di kampung halamannya di Kubang Kerian, Kelantan selepas menghidap penyakit jantung.

Terdahulu, pada 8 April lalu Bob dimasukkan ke Unit Rawatan Rapi (ICU) Pusat Rawatan Sultan Ahmad Shah, Universiti Islam Antarabangsa Malaysia (Sasmec@IIUM) di Kuantan, Pahang kerana mengalami masalah cepat penat.

Pada 21 April lalu, Bob berpindah ke Institut Jantung Negara (IJN) untuk rawatan lanjut.

Namun, akibat kekangan kewangan dialami, Bob hanya mendapatkan rawatan selama tiga hari di IJN dan keluar dari hospital serta balik ke Kelantan pada 24 April lalu.

Sebelum ini, Bob pernah menjalani pembedahan memasukkan alat Implantable Automatic Cardioverter Defibrillator (IACD) untuk menstabilkan denyutan jantungnya di Hospital Sultanah Bahiyah, Alor Setar, Kedah, pada awal Disember 2020.


Ahmad Maslan juga tak disokong MP UMNO bukan ‘kluster mahkamah’

Pencalonan Datuk Seri Ahmad Maslan sebagai Timbalan Speaker turut tidak mendapat sokongan beberapa Ahli Parlimen (MP) UMNO bukan ‘kluster mahkamah’ yang terdiri daripada 15 orang yang menarik sokongan terhadap kerajaan Perikatan Nasional (PN) sebelum ini.

Baki MP UMNO yang tidak bersama dalam kem Presiden, Datuk Seri Ahmad Zahid Hamidi sebelum ini menyatakan kesetiaan bersama Tan Sri Muhyiddin Yassin sebelum menukar sokongan kepada Datuk Seri Ismail Sabri Yaakob yang dicalonkan sebagai Perdana Menteri baharu.

Sumber Agenda Daily memberitahu, keputusan mencalonkan Ahli Parlimen Pontian tersebut diputuskan oleh Zahid yang cuba melanggar syarat diletakkan Muhyiddin tidak akan menerima pemimpin daripada ‘kluster mahkamah’.

“Zahid cuba uji Muhyiddin yang berpendirian menolak ‘kluster mahkamah’, nampaknya ia memakan diri dan bakal mengundang padah sekiranya Ahmad Maslan kalah dalam pengundian nanti.

“Bukan sahaja MP Bersatu tidak menyokong, beberapa MP UMNO yang tidak sebulu dengan Zahid kerana dianggap sebagai punca kejatuhan kerajaan PN sebelum ini juga menolak pencalonan tersebut,” kata sumber dalaman parti.

Menurut sumber, keputusan menamakan Ahmad itu dibuat dengan persetujuan yang berat untuk diterima Ismail Sabri yang menyedari ia akan mengundang rasa tidak puas hati pemimpin Bersatu dan MP lain yang berada di blok kerajaan.

“Hampir semua MP UMNO tidak menerima pencalonan Ahmad itu, cuma mereka tidak berani menyuarakan pandangan kerana takut dengan Presiden (Zahid).

“Mereka takut nanti watikah calon pilihan raya tidak akan ditandatangani Zahid yang masih menyandang jawatan Presiden, memandangkan pemilihan parti juga sudah ditangguh,” kata sumber.

Dewan Rakyat menangguh pemilihan jawatan Timbalan Speaker Parlimen yang dijadualkan berlangsung pada sidang kali ini ke Mesyuarat Kedua Penggal Keempat Parlimen Ke-14 yang dijadual pada bulan hadapan.

Jawatan itu kosong setelah Ahli Parlimen (MP) Pengerang, Datuk Seri Azalina Othman Said, meletak jawatan pada 23 Ogos lalu.

Mengikut ketetapan awal, usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.

Setakat ini dua nama disebut-sebut bakal dicalonkan iaitu Ahmad yang merupakan calon blok kerajaan dan Ahli Parlimen Teluk Intan, Nga Kor Ming calon Pakatan Harapan.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata penangguhan itu bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.


Rayuan Najib: Hisyam Teh buat pusingan ‘U’ tak failkan apapun hujahan

Dalam kejadian yang tidak dijangka, peguam kanan Hisyam Teh Poh Teik menjelaskan bahawa beliau tidak akan memfailkan sebarang hujahan untuk membela Datuk Seri Najib Razak dalam rayuan terakhir bekas perdana menteri itu terhadap sabitan menyalahgunakan dana SRC International Sdn Bhd.

Hisyam telah memohon untuk melepaskan dirinya sebagai peguam Najib pagi tadi (18 Ogos) jika Mahkamah Persekutuan enggan menangguhkan pendengaran rayuan terakhir.

Beliau bagaimanapun dihalang oleh panel lima hakim diketuai Ketua Hakim Negara Tun Tengku Maimun Tuan Mat, yang mengingatkan peguam itu bahawa beliau mempunyai kewajipan terhadap anak guamnya selepas menerima pelantikan itu.

Pada sidang media kemudian, Hisyam Teh berkata beliau tidak berada dalam kedudukan untuk mengambil bahagian dalam prosiding rayuan semasa kerana dia tidak diberi masa, yang telah dimohonnya ke mahkamah dan dinafikan untuk membuat persiapan yang diperlukan bagi pembelaan Najib.

“Saya tidak nampak cara bermakna saya boleh bertindak dalam prosiding berkenaan kerana kami sebenarnya tidak bersedia.

“Dalam keadaan itu, saya tidak dapat memainkan peranan yang berkesan. Jadi, pada dasarnya, Datuk Seri (Najib) tidak mempunyai perwakilan undang-undang. Itu hujung pangkalnya,” katanya kepada pemberita di Istana Kehakiman di Putrajaya pada sidang media bersama Najib.

Ahli Parlimen Pekan itu dalam kenyataan berkenaan turut mengesahkan dia kini tidak diwakili peguam bela.

Seperti yang semua tahu, peguam saya tidak bersedia meneruskan kerana mereka tidak mempunyai masa secukupnya. Namun, mahkamah tidak membenarkan mereka menarik diri.

“Ini menyebabkan pembelaan saya tidak dapat dikemukakan dan hanya pendakwaan yang membuat hujah,” kata Najib.

Bagaimanapun, seorang ahli pasukan pendakwaan memaklumkan dalam rekod mahkamah, Najib masih mempunyai peguam malah Hisyam Teh turut berada di dalam mahkamah sepanjang masa.

“Cuma peguamnya enggan mengemukakan sebarang hujahan,” katanya.

Terdahulu memetik FMT, Hisyam Teh memberitahu Mahkamah Persekutuan bahawa pihak pembelaan akan memfailkan “hujahan baharu” dalam rayuan itu, walaupun hujahan bertulis asal telah disediakan peguam Tan Sri Shafee Abdullah.

Ia susulan laporan berita awal mengatakan pihak pembelaan memilih untuk tidak berhujah dalam rayuan akhir Najib setelah dua permohonan mereka – memasukkan bukti baharu dan menangguhkan perbicaraan – ditolak oleh Mahkamah Persekutuan.

Beliau menyatakan pendirian pembelaan itu ketika perbicaraan disambung petang ini.

“Pada prosiding sebelah pagi apabila Yang Amat Arif (Ketua Hakim Negara Tun Tengku Maimun Tuan Mat) bertanya sama ada saya akan bersandarkan kepada hujahan di peringkat Mahkamah Rayuan dan saya menyatakan ‘ya’.

“Pada peringkat ini, saya mahu ia direkodkan bahawa saya berhasrat mengemukakan hujahan secara bertulis,” katanya dalam laporan berita lebih awal.


PN tak gentar hadapi PRU, musim tengkujuh tidak sesuai: Muhyiddin

Perikatan Nasional (PN) tidak pernah gentar untuk menghadapi Pilihan Raya Umum (PRU) kerana persiapan telah dilakukan, tetapi berpendapat sekarang ini bukan waktu yang tepat untuk mengadakannya.

Pengerusi PN Tan Sri Muhyiddin Yassin berkata gabungan ini menyedari bahawa keadaan ketika Monsun Timur Laut atau musim tengkujuh tidak sesuai untuk diadakan pilihan raya dan pandangan itu telah dinyatakan.

“Bukan masa yang sesuai, bukan kerana kita (PN) takut menghadapi pilihan raya. Tapi kerana kita tahu masalah rakyat masih tertekan dan terkesan waktu mana kita berhadapan dengan pandemik Covid-19 yang sampai hari ni belum selesai.

“Telah pun disebutkan oleh Menteri Alam Sekitar Datuk Seri Tuan Ibrahim Tuan Man bahawa musim tengkujuh belaku hujan yang banyak,” katanya berucap pada pelancaran PN Pahang, malam tadi (10 Oktober 2022).

Pada hal, kata Muhyiddin pilihan raya masih boleh ditangguhkan lagi sehingga ke tahun hadapan, setelah banjir dan masalah musim tengkujuh dapat diselesaikan.

“Tapi perkara ini (pembubaran Parlimen) sudah pun berlaku. Tapi iyalah… sistem kita ialah kerana kita ada Perlembagaan… bila Agong setuju dengan permintaan Perdana Menteri, maka bubarlah (Parlimen).

“Dan pihak yang membawa hal-hal sebegini tidak lain tidak bukan ialah UMNO yang menekan Perdana Menteri minta supaya segera diadakan pilihan raya… tadi dah disebutkan mungkin ada sebab-sebab… kita tahu kenapa dia buat begitu.

Menurut Muhyiddin lagi UMNO mahukan PRU-15 diadakan pada musim hujan dan banjir kerana peratusan yang akan keluar mengundi pasti terjejas dan pada perkiraan parti itu mereka akan menang mudah.

Bekas Perdana Menteri itu berasakan setelah UMNO dan BN menang dan menguasai kerajaan maka mudah bagi mereka untuk menyelamatkan individu parti itu yang menghadapi pertuduhan di mahkamah.

“Kalau diadakan pilihan raya, waktu kita berhadapan dengan masalah dan juga banjir, peratusan keluar mengundi pasti terjejas… mungkin tak sampai 60 peratus pada kiraan mereka. Kalau begitu mungkin UMNO dan Barisan Nasional mudah menang.

“Dan kalau menang, maka dia menguasai kerajaan… Perdana Menteri daripada dia (UMNO)… mungkin dia sebab dia ada kuasa, dia boleh main apa sahaja peranan untuk menentukan mereka-mereka yang sekarang ini sudah berada dalam Kluster Mahkamah, terselamat,” katanya lagi.

Oleh itu, Muhyiddin berkata PRU yang diadakan ini adalah kerana pertimbangan nafsu untuk diri sendiri bukannya demi kebajikan rakyat.

“Soal kebajikan tidak diambil kira langsung. Tapi tidak mengapa… kita terpaksa tanggung beban. Namun persoalannya siapa yang akan menjadi pilihan pengundi.

“Adakah rakyat akan memilih UMNO dan Barisan Nasional (BN) sekali lagi?,” katanya menambah setelah apa yang dilakukan oleh pemimpin UMNO dan BN yang mencuri dan merompak wang negara dan rakyat.


Pencalonan Ismail Sabri kembalikan keyakinan rakyat: Annuar

Keputusan Majlis Tertinggi (MT) UMNO yang menamakan Naib Presidennya Datuk Seri Ismail Sabri Yaakob sebagai calon perdana menteri pada Pilihan Raya Umum ke-15 (PRU15) membolehkan beliau memulihkan keyakinan rakyat.

Ketua UMNO Bahagian Ketereh Tan Sri Annuar Musa juga berpandangan sudah tiba masanya Ismail Sabri turut diberi amanah sebagai Pengerusi Barisan Nasional (BN) dan Pengarah Utama Jentera Pilihan Raya BN, lapor Bernama.

Sebagai calon Perdana Menteri juga, beliau berkata Ismail Sabri perlu diberi seluas-luas ruang untuk mencorakkan pentadbiran yang mampu membawa orde baru politik negara yang lebih segar, bersih, berintegriti serta mampu memulihkan negara.

Annuar yang juga Menteri Komunikasi dan Multimedia berkata keputusan itu juga membolehkan Ismail Sabri menumpukan perhatian dan mengerahkan seluruh kekuatan bagi mengembalikan semula kekuatan UMNO.

“Tahniah kepada Presiden UMNO Datuk Seri Ahmad Zahid Hamidi dan saf kepimpinan MT UMNO yang telah membuat keputusan tuntas menamakan Datuk Seri Ismail Sabri Yaakob sebagai calon Perdana Menteri mewakili UMNO bagi PRU15 yang akan datang.

“Jelas sekali lagi syura dan muafakat MT UMNO menampilkan kematangan dan kebijaksanaannya, terutama dalam membuat keputusan kritikal dan strategik bagi memastikan kelangsungan perjuangan UMNO,” katanya dalam kenyataan hari ini.

Annuar menzahirkan kepercayaan bahawa keputusan itu disambut dengan penuh kesyukuran oleh seluruh ahli dan penyokong perjuangan UMNO, parti-parti komponen BN serta rakan sekutu BN.

Semalam, MT UMNO sebulat suara mencadangkan Ismail Sabri sebagai calon perdana menteri pada PRU15, Setiausaha Agung UMNO Datuk Seri Ahmad Maslan dalam kenyataan berkata perkara itu dipersetujui pada Mesyuarat MT UMNO yang dipengerusikan Zahid.


Malaysia sokong draf kutuk Russia

Malaysia menyokong draf resolusi Perhimpunan Agung Pertubuhan Bangsa-Bangsa Bersatu (UNGA) yang mengutuk pencerobohan Russia ke atas negara bekas Soviet Union, Ukraine.

Wakil Tetap Malaysia ke PBB, Syed Mohamad Hasrin Aidid, menegaskan komitmen Malaysia ke arah penyelesaian secara aman pertikaian itu, berpandukan prinsip yang termaktub dalam Piagam PBB dan undang-undang antarabangsa demi kepentingan mengekalkan keamanan dan keselamatan serantau dan antarabangsa, serta menggalakkan kemakmuran yang lebih besar.

“Dalam hubungan ini, Malaysia akan mengundi menyokong draf resolusi yang kini dibentangkan di hadapan perhimpunan,” katanya ketika berucap di Sesi Khas Tergempar ke-11 UNGA di New York. Teks ucapan beliau dikeluarkan Wisma Putra, hari ini.

Menurutnya, Malaysia amat prihatin terhadap peningkatan konflik ketenteraan di Ukraine, selain kesal dengan ketidakupayaan Majlis Keselamatan PBB dalam melaksanakan tanggungjawab utamanya untuk mengekalkan keamanan dan keselamatan antarabangsa.

Beliau berkata Malaysia juha memahami kebimbang mengenai keselamatan, namun dalam apa jua keadaan semua pihak mesti mematuhi dan menghormati prinsip kedaulatan dan integriti wilayah semua negeri, seperti yang termaktub dalam Piagam PBB dan undang-undang antarabangsa.
“Sebarang pelanggaran prinsip ini tidak boleh diterima. Jelas bahawa dalam situasi konflik, tiada penyelesaian boleh ditemui di hujung laras senjata api.

“Pada saat genting ini, kami menyeru semua pihak untuk menahan diri, mengambil langkah konkrit untuk meredakan kemerosotan dan meneruskan dialog bagi menyelesaikan konflik secara aman.

“Oleh itu, Malaysia mengalu-alukan rundingan langsung antara Ukraine dan Russia di Belarus pada 28 Februari 2022. Kami berharap rundingan itu akan diteruskan dan membawa penyelesaian segera kepada konflik untuk mengelakkan kehilangan nyawa dan kemusnahan selanjutnya,” katanya.

Syed Mohamad Hasrin berkata Malaysia juga amat prihatin dengan laporan mengenai senjata nuklear diletakkan pada status berjaga-jagayang tinggi.

“Kami menyeru semua negara senjata nuklear untuk mematuhi Kenyataan Bersama mereka pada 3 Januari 2022 tentang mencegah perang nuklear dan mengelakkan perlumbaan senjata,” katanya.

Dalam pada itu beliau juga menjelaskan Malaysia pernah mengalami kesan daripada konflik di Ukraine apabila pesawat MH17 milik Malaysia Airlines ditembak jatuh lapan tahun lalu mengorbankan 298 nyawa.

Katanya, kematian mereka yang tidak berdosa itu terus diingati dan diratapi semua.

“Kami juga mahu meneruskan usaha, bersama-sama dengan rakan senasib untuk memperoleh keadilan dan kebertanggungjawaban selaras kedaulatan undang-undang serta Resolusi Majlis Keselamatan PPB 2166 pada 2014,” katanya.


Kes baharu turun bawah 5,000, tahap jangkitan membimbangkan

Jangkitan harian Covid-19 di seluruh negara dalam tempoh 24 jam sehingga 12 tengah hari tadi turun semula berbanding tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 4,915 jangkitan baharu dikesan, berbanding 5,139 kes yang dilaporkan semalam.

Jumlah itu menjadikan keseluruhan kumulatif positif sejak Mac 2020 lalu meningkat kepada 2,865,984 kes.

Beliau berkata dalam tempoh itu juga seramai 3,056 pesakit telah sembuh menjadikan keseluruhan kumulatif pulih sebanyak 2,780,771 kes atau 97.0 peratus daripada kes positif.

“Sebanyak 14 kluster baharu dikesan hari ini menjadikan keseluruhannya 6,413 kluster, dengan 6,112 daripadanya telah ditamatkan dan 301 lagi masih aktif,” katanya dalam kenyataan hari ini.

Menurutnya, daripada 4,915 kes harian yang dilaporkan pada hari ini, 39 kes atau 0.8 peratus adalah pesakit kategori 3, 4, dan 5; dan 4,876 kes (99.2 peratus) lagi adalah tkategori 1 dan 2.

Seramai 120 pesakit masih dirawat di unit rawatan rapi dengan 65 daripadanya memerlukan alat bantuan pernafasan.

Sementara itu, semua negeri dan Wilayah Persekutuan, kecuali Labuan dan Terengganu, merekodkan tahap kebolehjangkitan atau Ro/Rt pada nilai lebih daripada 1.00, sementara bagi Malaysia pula pada Rt 1.14.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Berdasarkan statistik yang dikongsi Dr Noor Hisham, Putrajaya dan Negeri Sembilan terus mencatat peningkatan dalam tahap kebolehjangkitan apabila masing-masing mencatat nilai Rt 1.20.

Ini diikuti Kedah dengan nilai Rt 1.18; Perlis (1.16); Johor (1.15), masing-masing Rt 1.13 bagi Melaka dan Kuala Lumpur; Selangor (1.10); masing-masing 1.07 di Pulau Pinang dan Kelantan; Sabah dan Perak (1.04); Pahang (1.03); dan Sarawak (1.00).

Sehingga kini, terdapat 51,397 kes aktif di seluruh negara, dengan 43,392 pesakit menjalani kuarantin di rumah; PKRC (4,392); hospital (2,948); dan 120 pesakit dirawat di unit rawatan rapi, termasuk 65 yang memerlukan alat bantuan pernafasan.


Budak 8 tahun kes kedua Omicron di Malaysia, 18 sampel lagi disyaki

Satu daripada 52 sampel ujian PCR Genotyping Assay diambil daripada pengembara yang pulang dari luar negara bagi tempoh 6 hingga 10 Disember lalu, menunjukkan ianya adalah varian baharu Covid-19, Omicron.

Pada masa sama, hasil ujian PCR ke atas 18 kes lagi menunjukkan kemungkinan mereka dijangkiti varian Omicron. Kementerian Kesihatan (KKM) sedang menunggu pengesahan daripada jujukan genom penuh (WGS) yang dilakukan Institut Penyelidikan Perubatan (IMR).

Menteri Kesihatan Khairy Jamaluddin dalam kenyataan hari ini berkata varian Omicron pada pengembara itu disahkan menerusi jujukan genom yang dijalankan IMR Selasa lalu.

“Ini menjadikan jumlah kumulatif kes varian Omicron yang dikesan di Malaysia adalah sebanyak dua kes. Kedua-duanya adalah jangkitan import dari luar negara,” katanya dalam kenyataan hari ini.

Beliau berkata kes yang baharu dikesan itu adalah seorang kanak-kanak perempuan berusia lapan tahun, warganegara Malaysia yang menetap bersama keluarganya di Lagos, Nigeria, dan ujian RT-PCR sebelum berlepas pulang adalah negatif.

“Kes tiba di Malaysia bersama ibu dan adik perempuannya pada 5 Disember 2021 dari Lagos dengan penerbangan transit di Doha, Qatar. Kes dan ahli keluarganya telah menjalani ujian RT-PCR Covid-19 ketika ketibaan di KLIA.

“Mereka telah diberi Perintah Pengawasan dan Pemerhatian di bawah Seksyen 15 Akta Pencegahan dan Pengawalan Penyakit Berjangkit 1988, dan diarah menjalani kuarantin wajib di rumah,” katanya.

Khairy berkata keputusan ujian RT-PCR kes ketika ketibaan didapati positif Covid-19 pada 7 Disember, dan kanak-kanak itu tidak mempunyai gejala dan diarah menjalani kuarantin di rumah.

“Kontak rapat kepada kes terdiri daripada ibu, adik perempuan, bapa dan pemandu teksi yang membawa mereka ke kediaman. Ujian RT-PCR Covid-19 terhadap pemandu teksi sedang dijalankan,” katanya

Beliau berkata terdapat 35 kontak dalam penerbangan itu iaitu empat baris tempat duduk di hadapan, belakang, kiri serta kanan dan ujian RT-PCR semasa ketibaan dan pada hari ke lima bagi semua kontak adalah negatif.

“KKM juga ingin memaklumkan bahawa hasil ujian PCR Genotyping Assay yang dijalankan, sebanyak 18 kes lagi menunjukkan kemungkinan varian Omicron dan kini sedang menunggu keputusan pengesahan daripada jujukan WGS. Keputusan dijangka akan diperoleh 17 Disember 2021 (esok),” katanya.

Katanya sejak Pertubuhan Kesihatan Sedunia (WHO) mengisytiharkan Omicron sebagai varian yang membimbangkan (VOC), IMR mula menjalankan ujian PCR Genotyping Assay ke atas semua sampel positif Covid-19 yang disaring di pintu masuk antarabangsa di KLIA.

Menurutnya ujian PCR itu dilakukan bagi mendapatkan keputusan awal jenis varian Covid-19, dan mana-mana sampel yang menunjukkan kemungkinan varian Omicron perlu dilakukan WGS untuk pengesahan varian berkenaan.


Hutang Kerajaan Persekutuan meningkat sebanyak RM100.2 bilion setakat 2021

Hutang Kerajaan Persekutuan meningkat 11.4 peratus menjadikan jumlah hutang keseluruhan kini sebanyak RM979.814 bilion, meningkat RM100.254 bilion.

Ketua Audit Negara, Datuk Seri Nik Azman Nik Abdul Majid berkata kedudukan defisit kerajaan kini berjumlah RM98.740 bilion, dengan nisbah kepada Keluaran Dalam Negeri Kasar (KDNK) sebanyak 6.4 peratus sehingga akhir 2021.

“Kedudukan defisit Kerajaan Persekutuan mengakibatkan peningkatan Hutang Persekutuan sebanyak RM100.254 bilion atau 11.4 peratus kepada RM979.814 bilion.

“KDNK tahun 2021 pula mengembang sebanyak sembilan peratus kepada RM1,545.372 bilion. Perkara berkenaan menjadikan nisbah Hutang Persekutuan kepada KDNK adalah sebanyak 63.4 peratus,” katanya dalam kenyataan Laporan Ketua Audit Negara Penyata Kewangan Kerajaan Persekutuan Tahun 2021.

Beliau berkata, Statutori Hutang Persekutuan terdiri daripada Bil Perbendaharaan Islamik, Terbitan Pelaburan Kerajaan, Sekuriti Kerajaan Malaysia dan Sukuk Prihatin yang berjumlah RM922.484 bilion adalah pada nisbah 59.7 peratus berbanding KDNK.

“Nisbah berkenaan tidak melebihi had statutori hutang yang dibenarkan iaitu 65 peratus kepada KDNK.

“Liabiliti Kewangan yang terdiri daripada Liabiliti Inisiatif Pembiayaan Swasta (Liabiliti PFI), Komitmen Kewangan dan Pelbagai Liabiliti adalah berjumlah RM318.001 bilion,” katanya.

Katanya, perkara itu menjadikan Liabiliti Persekutuan (Hutang Persekutuan dan Liabiliti Kewangan) berjumlah RM1.298 trilion, iaitu 84 peratus kepada KDNK.

Beliau berkata, dana Kerajaan Persekutuan terdiri daripada hasil, pinjaman dalam dan luar negeri, bantuan luar negeri serta terimaan lain.

“Dana berkenaan digunakan bagi membiayai perbelanjaan mengurus, perbelanjaan pembangunan, perbelanjaan COVID-19, bayaran balik pinjaman dan perbelanjaan lain.

“Terimaan Kerajaan Persekutuan adalah berjumlah RM234.744 bilion yang terdiri daripada terimaan hasil, berjumlah RM233.752 bilion dan pelbagai terimaan berjumlah RM0.992 bilion,” katanya.

Katanya, perbelanjaan Kerajaan Persekutuan berjumlah RM333.484 bilion, yang terdiri daripada perbelanjaan mengurus berjumlah RM231.516 bilion, perbelanjaan pembangunan (RM64.257 bilion) dan perbelanjaan Covid-19 sebanyak RM37.711 bilion pada 2021.


Harga petrol kekal, tidak turun dan tidak naik

Harga runcit petrol RON97 dan RON95 serta diesel kekal tidak berubah bagi tempoh 27 April hingga 3 Mei depan.

Untuk rekod, pemimpin Pakatan Harapan (PH) semasa berkempen dalam Pilihan Raya Umum (PRU) lalu seringkali menjanjikan kepada rakyat untuk menurunkan harga petrol sekiranya dapat menjadi kerajaan pusat.

Kementerian Kewangan dalam kenyataan hari ini memaklumkan harga RON97 ialah RM3.35 seliter, RON95 (RM2.05 seliter) dan diesel (RM2.15 seliter).

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter meskipun harga pasaran sebenar bagi kedua-dua produk
telah melebihi paras harga siling yang telah ditetapkan,” menurut kenyataan itu.

Kementerian itu memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Kerajaan perlu telus, banyak persoalan LCS belum terjawab : TI-M

Badan pemantau antirasuah, Transparency International-Malaysia (TI-M) menuntut ketelusan kerajaan dalam menjelaskan soal projek pembinaan kapal tempur pesisir (LCS).

Presidennya, Muhammad Mohan berkata sehingga kini masih banyak persoalan mengenai pemberian kontrak kepada Boustead Naval Shipyard Sdn Bhd (BNS) masih belum terjawab.

Katanya lagi, kerajaan perlu menyahklasifikasi Laporan Penyiasatan Perolehan dan Kewangan yang dibuat di bawah ketua audit negara ketika itu Tan Sri Ambrin Buang.

“Kerajaan tidak seharusnya berselindung di sebalik Akta Rahsia Rasmi atau Keselamatan Negara sekiranya rasuah dan salah guna kuasa dikesan.

“Perdana Menteri Datuk Seri Anwar Ibrahim berkali-kali menyatakan komitmen tegas beliau untuk memerangi rasuah dan menambah baik amalan tadbir urus serta integriti dalam sektor awam.

“Memastikan projek LCS tidak terbengkalai adalah penting memastikan mereka yang bertanggungjawab untuk projek bermasalah ini dan mengenakan tindakan ke atas mereka juga adalah penting,” katanya dalam satu kenyataan hari ini.

Tegasnya antara isu tadbir urus dan ketelusan projek LCS yang masih tidak terjawab:

Pada 26 Mei lalu, Menteri Pertahanan, Datuk Seri Mohamad Hasan mengumumkan Kementerian Kewangan menubuhkan syarikat bertujuan khas (SPV) bagi mengambil alih syarikat yang bertanggungjawab terhadap projek pembinaan LCS iaitu BNS sebagai anak syarikat kementerian itu.

Namun kata Mohamad, pelaksanaan projek LCS tetap akan dipantau melalui Jawatankuasa Pemantauan Projek yang dipengerusikan bersama oleh ketua setiausaha perbendaharaan dan ketua setiausaha Kementerian Pertahanan.

Kata Mohan, semakan yang dibuat berkaitan status projek ini mendapati ada beberapa hasil keputusan yang tidak memuaskan.

“Kapal pertama telah dijadualkan untuk dihantar pada April 2019 – selepas empat tahun, tiada satu kapal pun yang diterima.

“Projek yang menelan belanja sebanyak RM9 bilion telah meningkat kepada RM11.2 billion. Kini, TLDM (Tentera Laut Diraja Malaysia) hanya akan menerima lima kapal LCS berbanding rundingan awal sebanyak enam kapal,” katanya.


Macau Scam menyamar sebagai wakil LHDN, guru rugi RM22,160 wang lesap

Seorang guru sebuah sekolah menengah di Teluk Intan kerugian RM22,160 selepas diperdaya sindiket Macau Scam yang menyamar sebagai wakil agensi kerajaan dan pihak berkuasa, semalam.

Ketua Polis Daerah Hilir Perak ACP Ahmad Adnan Basri berkata guru lelaki berusia 47 tahun itu menerima panggilan telefon daripada individu tidak dikenali pada kira-kira 10 pagi dengan menyatakan daripada Lembaga Hasil Dalam Negeri (LHDN) dan mendakwa guru tersebut mempunyai tunggakan bayaran cukai, menurut laporan Bernama.

Beliau berkata guru tersebut menafikan dirinya mempunyai tunggakan bayaran cukai lalu panggilan tersebut disambungkan ke ‘Ibu Pejabat Polis Kontinjen Terengganu’ untuk membuat laporan polis dan kemudian disambungkan kepada pihak mahkamah kononnya guru itu terlibat dengan pengubahan wang haram.

“Pengadu (guru) kemudian menyerahkan butiran perbankannya iaitu ID bersama kata laluan perbankan dalam talian atas akaun Bank Islam Malaysia Berhad miliknya kepada pihak sindiket dengan alasan untuk memudahkan seliaan dan pemantauan pihak mahkamah.

“Pengadu telah menyerahkan segala butiran maklumat akaun Bank Islam berkenaan kepada suspek wanita yang dikenali dengan panggilan Jasmine,” katanya dalam kenyataan hari ini.

Ahmad Adnan berkata guru itu hanya menyedari ditipu setelah mendapati wang simpanan dalam akaun banknya dipindahkan secara berperingkat melalui dua transaksi berjumlah RM22,160.

“Pengadu yang telah berkhidmat sebagai guru selama 20 tahun terus membuat laporan polis petang semalam,” katanya dengan menambah kes berkenaan sedang disiasat mengikut Seksyen 420 Kanun Keseksaan kerana menipu.


Shafie bidas PH dakwa Warisan pecah undi pembangkang, biar rakyat tentukan

Dakwaan kononnya Parti Warisan hanya akan memecahkan undi pembangkang pada Pilihan Raya Negeri (PRN) Johor disangkal Presidennya, Datuk Seri Shafie Apdal.

Shafie berkata blok pembangkang, Pakatan Harapan (PH) tidak wajar menjadikan parti pimpinannya itu sebagai punca undi pembangkang berpecah, sebaliknya menegaskan pengundi mempunyai hak untuk menentukan wakil yang akan mereka pilih pada PRN Johor nanti.

“Sejak bila undi milik mereka (PH)? Pengundi bukan milik parti. Pengundi bukan milik UMNO, Barisan Nasional (BN), DAP atau PKR.

“Kami bukan memecahkan undi. Rakyat akan memilih siapa yang mereka mahu undi. Jangan anggap mana-mana undi milik parti mereka sahaja. Rakyat Malaysia mempunyai hak mengundi sesiapa sahaja mereka mahu,” katanya semasa “walkabout” di Johor Jaya.

Terdahulu, tular satu klip video seorang calon PH yang membidas Parti Warisan hanya akan memecahkan undi pembangkang pada PRN Johor kerana langkah mereka meletak calon bertanding.

Ahli Parlimen Semporna itu berkata, walaupun Warisan tidak bertanding dalam PRN Melaka dan Sarawak, namun PH mengalami kekalahan teruk di kedua-dua PRN berkenaan.

“Ini jelas menunjukkan sebahagian rakyat tidak lagi bersama PH. Sebab itulah Warisan mengambil keputusan meletakkan calon di Johor,” katanya.

Shafie berkata, beliau berkempen untuk DAP dan PKR di Sabah serta Johor pada pilihan raya umum ke-14 (PRU14), selain membantu calon PH dari parti PKR, Hassan Karim menewaskan bekas Menteri Besar Johor, Datuk Seri Khaled Nordin bagi kerusi Parlimen Pasir Gudang.

Shafie kemudian mengkritik PH kerana menjadikan BN lawan utama dalam PRN Johor, apabila memeterai memorandum persefahaman (MoU) dengan Putrajaya, September lalu.

Bekas Ketua Menteri Sabah itu berkata, beliau agak popular di Johor, mengambil kira beliau sebelum ini adalah Naib Presiden UMNO, dengan Johor adalah negeri yang banyak mengundinya ketika bersama parti itu.

Katanya, beberapa bekas ahli UMNO dan MCA juga menyertai Warisan.

Untuk rekod, Warisan meletak enam calon mereka pada PRN Johor kali ini.


PN muktamad rundingan kerusi esok petang

Perikatan Nasional (PN) dijadual memuktamadkan rundingan kerusi bagi menghadapi pilihan raya negeri (PRN), esok.

Dijangka satu sidang media akan diadakan jam 5 petang selepas Mesyuarat Jawatankuasa Rundingan Kerusi dan Mesyuarat Majlis Presiden Perikatan Nasional di ibu pejabat PN di Publika Damansara.

Sabtu lalu, Pengerusi PN, Tan Sri Muhyiddin Yassin berkata agihan kerusi gabungan itu sudah 99 peratus selesai.

Ketika itu katanya, rundingan hanya berbaki beberapa perkara sebelum dimuktamadkan.

Enam negeri dijangka mengadakan PRN serentak selepas kesemua DUN selesai dibubar melibatkan iaitu Kedah, Kelantan, Terengganu, Selangor,  Negeri Sembilan dan Pulau Pinang.

Setakat ini, hanya tiga negeri sudah mengumumkan tarikh pembubaran Dun iaitu Kelantan 22 Jun, Pulau Pinang 28 Jun dan Negeri Sembilan 30 Jun.


SPR diarah siap sedia laksana Undi 18

Suruhanjaya Pilihan Raya (SPR) diarahkan bersiap sedia melaksanakan Undi 18 sebelum 31 Disember ini sebagaimana diarahkan Mahkamah Tinggi Kuching pada 3 September lalu.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata arahan itu dikeluarkan kerana kerajaan belum membuat sama ada akan merayu berhubung keputusan mahkamah itu.

“Saya sudah arahkan SPR bersiap sedia untuk melaksanakannya (Undi 18) menjelang 31 Disember ini.

“SPR diminta untuk melaksanakan apa sahaja yang perlu berlandaskan kuasa di bawah SPR yang disebut hakim di Sarawak,” katanya pada sidang media selepas mengadakan lawatan ke SPR di Putrajaya, hari ini.

3 September lalu media melaporkan Mahkamah Tinggi Kuching memerintahkan SPR dan kerajaan melaksanakan Undi 18 menjelang 31 Disember tahun ini.

Pesuruhjaya Kehakiman Alexander Siew How Wai membuat keputusan itu selepas membenarkan permohonan semakan kehakiman lima anak muda yang menggesa kerajaan melaksanakan segera pindaan Perlembagaan Persekutuan berkaitan penurunan umur mengundi daripada 21 kepada 18 tahun.

Wan Junaidi berkata kerajaan belum membuat keputusan untuk merayu berhubung keputusan mahkamah tersebut dan arahan daripada Mahkamah Tinggi Kuching itu masih kekal sebagai undang-undang yang perlu dipatuhi.

“Belum lagi diputuskan, kena dapat perbincangan mendalam dengan Jabatan Peguam Negara dan mendapat keputusan dasar daripada Jemaah Menteri,” katanya menjawab soalan.

Wan Junaidi berkata antara perkara berbangkit selepas Parlimen meminda Perlembagaan untuk menurunkan umur pengundi dan calon adalah apabila terdapat negeri yang belum membuat pindaan terhadap Undang-Undang Tubuh Negeri bagi melaksanakan pencalonan 18 tahun sebagai calon Ahli Dewan Undangan Negeri (ADUN) di negeri terbabit.

Beliau berkata perbincangan menyeluruh perlu diadakan antara SPR dan Jabatan Peguam Negara mengenai tindakan yang perlu diambil jika negeri-negeri berkenaan masih tidak bersetuju dengan penurunan umur menjadi calon ADUN.


WHO kekalkan kuarantin wajib 14 hari pesakit Covid-19

Pertubuhan Kesihatan Sedunia (WHO) tetap mewajibkan tempoh kuarantin selama 14 hari kepada individu dijangkiti Covid-19 walaupun kebanyakan pesakit sembuh dalam tempoh lima ke tujuh hari sejak pertama kali mempunyai simptom virus itu.

Ketua Pasukan Sokongan Pengurusan Insiden Covid-19 WHO, Abdi Mahamud memaklumkan setiap negara perlu membuat keputusan mengenai tempoh kuarantin berdasarkan situasi semasa di negara masing-masing.

Katanya bagi negara yang merekodkan kes jangkitan rendah, tempoh kuarantin lebih lama diperlukan bagi membantu mengekalkan bilangan kes di tahap paling rendah, namun bagi negara yang mencatatkan kes tertinggi, tempoh kuarantin lebih singkat mungkin wajar dilakukan untuk memastikan aktiviti harian sesebuah negara tidak terjejas.

Mahamud memberitahu kemungkinan untuk seseorang individu dijangkiti oleh kedua-dua influenza dan virus Covid-19, tetapi memandangkan kedua-dua itu adalah virus berlainan yang menyerang tubuh badan dengan cara berbeza, risiko untuk kedua-dua virus itu bergabung menjadi varian baharu adalah ‘amat tipis’.

Menurut WHO, sehingga 29 Disember lalu, kira-kira 128 negara melaporkan kes dari varian Omicron dan di Afrika Selatan mencatatkan lonjakan mendadak dalam jangkitan diikuti dengan penurunan agak cepat bagi kemasukan ke hospital dan kadar kematian masih kekal di tahap terendah.

Jelasnya, situasi sama tidak semestinya akan berlaku di negara-negara lain.

“Walaupun dalam kajian terkini menunjukkan fakta bahawa Omicron hanya memberi kesan kepada bahagian atas sistem pernafasan dan bukannya di paru-paru, namun bagi individu berisiko tinggi dan tidak divaksin masih mampu mendapat gejala teruk daripada jangkitan varian tersebut,” jelasnya.

Dalam tempoh beberapa minggu, varian Omicron mampu mengatasi varian lain terutamanya di kawasan yang mempunyai sejumlah besar populasi yang terdedah melibatkan individu yang tidak divaksin.

Menurutnya, sebelum ini di Denmark melibatkan kes varian Alpha mengambil tempoh masa dua minggu untuk melonjak dua kali ganda, namun varian Omicron hanya mengambil masa dua hari untuk menular dengan pantas.

Sementara itu, Kumpulan Pakar Penasihat Strategik WHO (SAGE) turut akan berbincang mengenai suntikan imunisasi pada 19 Januari ini untuk mengkaji semula keadaan dan turut akan membincangkan mengenai tempoh suntikan untuk dos penggalak, campuran vaksin berlainan serta komposisi vaksin pada masa hadapan. – Agensi


PRN Johor penentu kestabilan politik, jika UMNO menang PRU pula akan disegerakan?

Hari ini gelanggang Pilihan Raya Negeri (PRN) Johor mula dibuka dan semua parti politik akan meletak calon-calon masing untuk bertanding di 56 kawasan Dewan Undangan Negeri (DUN) yang terdapat seluruh negeri Selatan tanahair tersebut.

Paling menarik perhatian PRN kali ini, ia bakal menampilkan paling banyak parti baharu yang membuat penampilan sulung mereka selepas ditubuhkan. Tetapi adakah parti baharu ini akan dapat memberi saingan sengit kepada UMNO yang begitu yakin akan menang besar di Johor?

Lebih daripada tiga parti baharu sudah mengesahkan untuk bertanding di Johor, antaranya Parti Warisan, MUDA, Pejuang dan beberapa parti kecil yang lain.

Ketika parti pembangkang berpecah teruk kerana kegagalan bersatu dibawah satu khemah besar, di atas kertas UMNO dan Barisan Nasional (BN) dilihat lebih berkelebihan berbanding lawan mereka yang sudah berpecah kepada beberapa kumpulan.

Sebenarnya, formula paling mujarab jika mahu menewaskan UMNO dan BN adalah dengan mewujudkan pertembungan satu lawan satu, bagaimanapun ia dilihat sudah terlambat dan Ketua Pembangkang Datuk Seri Anwar Ibrahim menjadi faktor kepada perpecahan dikalangan parti pembangkang.

Daripada satu sudut, kebanyakkan parti politik baharu ini mahu menjadikan PRN Johor sebagai medan untuk menguji kekuatan masing-masing, walhal majoritinya tidak mempunyai kekuatan akar umbi seperti dimiliki UMNO yang diketahui umum mempunyai penyokong totok mereka.

Lawan UMNO yang mempunyai kekuatan diperingkat akar umbi hampir sama dengan mereka mungkin hanya PAS, oleh sebab itu UMNO lebih mahu bekerjasama dengan parti Islam tersebut berbanding dengan Bersatu dan parti-parti lain yang dianggap tidak akan memberikan mereka manfaat.

Jadi, umum mengetahui mengapa UMNO sebenarnya perlu bergantungan kepada PAS tetapi sebaliknya yang berlaku apabila Presidennya, Tan Sri Abdul Hadi Awang mengambil keputusan untuk setia bersama dengan Bersatu dibawah gabungan Perikatan Nasional (PN).

Bagi PAS, perpaduan dan kepentingan orang Melayu-Islam perlu dipelihara, sebarang perpecahan hanya akan merugikan kaum Bumiputera tersebut dan perkara sama dipersetujui Presiden Bersatu Tan Sri Muhyiddin Yassin.

Malah, asas pembentukan kerajaan selepas Pakatan Harapan (PH) dijatuhkan daripada pentadbiran 22 bulan lalu juga adalah demi perpaduan ummah yang menyaksikan tiga parti besar orang Melayu bergabung bagi membentuk kerajaan yang dikenali Perikatan Nasional (PN).

Bagaimanapun, kerajaan yang dibentuk selepas itu juga dijatuhkan akibat ketamakan kumpulan Kluster Mahkamah dan itu adalah fakta yang tidak boleh dipadamkan sejarahnya.

PAS dan Bersatu sebenarnya ditipu hidup-hidup dan masuk ke dalam perangkap UMNO yang kononnya memberi alasan sebelum itu mahu menyatukan orang Melayu-Islam, tetapi sebenarnya mereka mempunyai matlamat lain yang lebih jahat iaitu menyelamatkan pemimpin mereka yang bakal berdepan hukuman penjara.

Lebih malang lagi, tindakan kumpulan Kluster Mahkamah tersebut juga dipersetujui oleh Presiden PKR, Anwar yang bersekongkol dengan Presiden UMNO, Datuk Seri Ahmad Zahid Hamidi bersama-sama 15 Ahli Parlimen yang lain.

Hasilnya, kerajaan Muhyiddin yang dibentuk 17 bulan juga jatuh dan menyebabkan UMNO kembali menjadi dominan di Putrajaya.

Insan paling malang dan kini dihina oleh rakyat adalah Anwar kerana tindakannya bersekongkol dengan Zahid dan kumpulan Kluster Mahkamah yang menjadi punca UMNO kembali berkuasa.

Akibat terlalu mengejar cita-cita peribadi, Anwar akhirnya ditipu oleh anak muridnya sendiri dan sehingga hari ini rakyat boleh menilai sendiri peribadinya yang sebenar.

Ketamakkan dan mudah percaya dengan janji palsu Zahid dan UMNO menyebabkan Anwar gagal menjadi Perdana Menteri (PM), jawatan yang diidamkannya sejak 1998 sebelum disingkirkan Tun Dr Mahathir Mohamad.

Semua ini berlaku pada ketika negara sedang berdepan cabaran krisis kesihatan yang paling buruk dalam sejarah dunia, tetapi ia tidak dihiraukan demi menyelamatkan segelintir mereka yang terpalit dengan kes rasuah dan jenayah.

Yang menjadi mangsanya adalah rakyat yang dipermainkan oleh pemimpin politik yang rakus kuasa.

Namun, mujurlah Muhyiddin tidak setamak dan rakus pemimpin UMNO, malah Parlimen tidak dibubarkan bagi memberi laluan pilihan raya umum (PRU) dilaksanakan tetapi melepaskan jawatannya secara sukarela bagi memberi laluan seorang PM yang baharu dilantik.

Ia walaupun sebenarnya Muhyiddin mempunyai kuasa untuk menasihati Yang di-Pertuan Agong untuk membubarkan Parlimen dan menjalankan PRU mengikut lunas Perlembagaan negara.

Malangnya, contoh tauladan baik yang ditunjukkan Muhyiddin tersebut tidak diikuti UMNO dalam krisis politik di Melaka dan kini di Johor, apabila kedua-dua Menteri Besar daripada UMNO bertindak membubarkan DUN untuk membiarkan PRN diadakan.

Selepas krisis politik di kerajaan pusat, kini kemelut politik meleret ke setiap negeri khususnya yang diketuai oleh UMNO. Di negeri-negeri lain yang tidak diperintah UMNO, keadaan seperti di Melaka dan Johor tidak berlaku.

Kini, terbaharu selepas Johor, ura-ura mengatakan berkemungkinan satu lagi PRN di Perak juga akan berlaku kerana ia juga dipimpin oleh MB dari UMNO.

Bukan itu sahaja, khabar angin terbaharu juga mengatakan tidak mustahil PRU juga akan diadakan selepas PRN Johor sekiranya UMNO berjaya memenangi dengan bergaya seperti di Melaka tempoh hari.

Mengambil kira senario sejak kerajaan PN ditumbangkan oleh Anwar bersama Kluster Mahkamah UMNO, keadaan politik negara tidak pernah stabil apabila satu persatu PRN diadakan sehingga menyusahkan rakyat yang baharu sahaja hendak pulih daripada pandemik Covid-19 dan mahu hidup secara normal semula.

Jadi, dimanakah hujah yang mengatakan kestabilan politik negara terjamin jika UMNO berkuasa walhal contoh terbaik sudah ada di depan mata.

Oleh sedemikian, PRN Johor adalah penentu kepada kestabilan politik negara selepas ini, rakyat boleh terus menyokong dan mengundi UMNO pada PRN Johor tetapi jangan menyesal di kemudiaan hari apabila terpaksa berdepan lebih banyak pilihan raya lagi selepas ini.

Dengan mengundi UMNO pada PRN Johor bukan bermakna negara akan lebih stabil, tetapi yang lebih stabil dan kuat sebenarnya adalah Kluster Mahkamah yang akan berterusan merancang untuk melepaskan diri masing-masing daripada jenayah yang mereka lakukan.


Tegur Kabinet: Adakah Zahid ingin tunjuk kuasa Presiden kepada Naib Presiden?

Lain macam sahaja kenyataan Presiden UMNO kepada kerajaan pimpinan Naib Presidennya, hari ini, apabila menggesa supaya Jemaah Menteri baharu berhenti daripada memberi alasan menjengkelkan, walaupun baharu dua hari memulakan tugas rasmi.

Bukan itu sahaja, malah Datuk Seri Ahmad Zahid Hamidi juga dilihat seolah mengancam bekas menteri Kerajaan Perikatan Nasional (PN) yang dilantik semula oleh Naib Presiden UMNO, Datuk Seri Ismail Sabri Yaakob membarisi Kabinetnya.

“Meskipun majoriti anggota Kabinet kerajaan lama, tetapi mereka kini berkhidmat di bawah kerajaan baharu. Maka seharusnya cara bekerja dan berfikir untuk rakyat serta negara dengan cara baharu.

“Tiada lagi sindrom penafian dengan alasan yang annoying (menjengkelkan),” kata bekas Timbalan Perdana Menteri kerajaan Barisan Nasional (BN) yang tumbang pada Pilihan Raya Umum Ke-14, 2018 lalu.

Pada 27 Ogos lalu, Ismail Sabri mengumumkan 31 menteri dan 38 timbalan menteri menganggotai kerajaannya dengan majoriti adalah muka lama dalam pentadbiran Kerajaan PN pimpinan Tan Sri Muhyiddin Yassin.

Mereka mengangkat sumpah memegang jawatan secara rasmi di hadapan Yang di-Pertuan Agong di Istana Negara, 30 Ogos lalu.

Namun, baharu dua hari memulakan tugas menteri dan timbalan menteri, mereka sudah menerima teguran daripada ‘orang yang berkuasa sebagai Presiden kepada parti yang Perdana Menterinya adalah individu di bawahnya’.

Semalam, pemimpin veteran UMNO, Tan Sri Annuar Musa berkata tidak adil jika Ismail Sabri mengisytiharkan pentadbirannya sekarang adalah di bawah kerajaan BN, kerana terdapat beberapa parti lain menyokong pembentukan kerajaan sedia ada.

Annuar adalah bekas Menteri Wilayah Persekutuan dalam pentadbiran Muhyiddin sebelum Kerajaan PN tumbang setelah Zahid membawa 14 Ahli Parlimen (MP) UMNO menarik balik sokongan terhadap PN dan Muhyiddin.

Bagaimanapun, Ismail Sabri mengangkat sumpah jawatan Perdana Menteri setelah mendapat sokongan 114 Ahli Parlimen, tetapi daripada jumlah itu hanya 41 MP terdiri daripada gabungan UMNO/BN, sementara selebihnya daripada beberapa parti komponen lain yang berada dalam PN, antaranya Bersatu, PAS, GPS dan beberapa MP Bebas lain.

Sebelum ini, Agenda Daily juga melaporkan peringatan akar umbi UMNO dan parti komponen BN di peringkat negeri dan cawangan kepada Ismail Sabri bahawa kuasa pentadbiran negara berada di tangannya sebagai Perdana Menteri.

Kuasa untuk mentadbir negara bukan diwakilkan oleh Majlis Tertinggi (MT) atau Presiden UMNO kepadanya, kata akar umbi MCA dan MIC yang memberitahu beberapa pemimpin UMNO bahagian.

“Jika PM Ismail (Sabri) mahu menjadi kerajaan Keluarga Malaysia, beliau mesti mendengar suara rakyat Malaysia, bukan mengikut telunjuk MT UMNO atau presiden UMNO,” kata mereka.

Hari ini terbukti apabila Presiden UMNO itu memberi amaran kepada menteri Kabinet baharu sekali gus kepada Ismail Sabri juga.

Bagaimanapun, sesetengah pihak berpendapat ‘amaran’ Zahid hari ini adalah taktik mengalihkan perhatian umum kepada perbicaraan kes jenayah yang dihadapinya di mahkamah yang telah beberapa kali ditangguhkan.

Ini termasuk perbicaraan 40 pertuduhan jenayah, termasuk menerima rasuah, di Mahkamah Tinggi Shah Alam hari ini yang ditangguhkan lagi kerana Zahid mendapat cuti sakit daripada hospital swasta.

Walaupun dilaporkan hadir di mahkamah hari ini, tetapi kesnya tidak berjalan. Jadi dapatlah Zahid menunjukkan bahawa beliau tetap hadir di mahkamah walaupun mendapat cuti sakit.

Malah menurut mereka Zahid yang sekarang ini hanya berkuasa dalam UMNO juga cuba untuk menunjukkan beliau juga berkuasa ke atas pentadbiran negara kerana kerajaan yang ada sekarang dipimpin oleh Naib Presiden UMNO.


Zahidi pertahan lantikan ahli MT UMNO sebagai Pengerusi Majlis Penasihat Perfileman

Timbalan Menteri Komunikasi dan Multimedia Datuk Zahidi Zainul Abidin mempertahankan pelantikan Ahli Majlis Tertinggi (MT) UMNO Datuk Khaidhirah Abu Zahar sebagai Pengerusi Majlis Penasihat Perfileman dan Industri Muzik Malaysia, sebagai wajar dan layak memegang jawatan itu.

Mengulas kritikan sesetengah pihak yang mendakwa pelantikan Khaidhirah sebagai pengerusi majlis penasihat itu sebagai lantikan politik, Zahidi berkata tidak ada masalah untuk melantik ‘orang politik’ yang layak, menurut laporan Bernama.

Beliau berkata Khaidhirah yang juga Timbalan Speaker Dewan Undangan Negeri Melaka merupakan seseorang individu yang mudah didekati oleh masyarakat, justeru lebih banyak komen membina dapat diterima daripada orang awam bagi menambah baik bidang perfileman.

“Apa masalah kalau lantik orang politik? Kebanyakan GLC (syarikat berkaitan kerajaan), penasihatnya kita lantik bekas pesara kerajaan, pesara politik dan juga orang politik. Itu menjadi kebiasaan untuk dilantik kerana mereka layak,” katanya ketika ditemui media selepas Majlis Jasamu Dikenang 2022 Kementerian Komunikasi dan Multimedia (K-KOMM) di sini hari ini.

Pada Pilihan Raya Negeri (PRN) Melaka November tahun lepas, Khaidhirah memenangi kerusi Dewan Undangan Negeri (DUN) Rim sekali gus melakar sejarah sebagai selebriti pertama bergelar wakil rakyat.

Sebelum menyertai politik, Khaidhirah atau lebih dikenali sebagai Dira aktif dalam dunia lakonan.

Menteri Komunikasi dan Multimedia Tan Sri Annuar Musa pada 17 Sept mengumumkan penubuhan Majlis Penasihat Perfileman dan Industri Muzik Malaysia bagi menggubal dasar-dasar lebih proaktif ke hadapan untuk membantu pemain industri berkenaan.


Bukti penyelewengan LCS dikumpul seawal 2010: Laporan audit forensik

Bukti penyelewengan dan kelemahan tadbir urus berhubung program kapal tempur pesisir (LCS) telah dikumpulkan seawal 2010 lagi, menurut laporan audit forensik oleh Alliance IFA (M) Sdn Bhd bagi Boustead Heavy Industries Corporation Berhad (BHIC).

Laporan yang tidak lagi diklasifikasikan sebagai rahsia dan dimuat naik ke laman web rasmi Parlimen malam tadi, menyatakan bukti-bukti mengesahkan bahawa vendor bagi program itu sudah ditentukan walaupun sebelum Surat Anugerah (LOA) dikeluarkan oleh kerajaan, memihak kepada Boustead Naval Shipyard Sdn Bhd (BNS).

Laporan itu juga mendapati bahawa syarat kebanyakan LOA dan Pesanan Variasi lebih menguntungkan sebuah syarikat bernama Contraves Advanced Devices Sdn Bhd, dengan kebanyakan LOA kepada syarikat itu dikeluarkan tanpa dibentangkan terlebih dahulu kepada Jawatankuasa Pemandu LCS (LCSSC) untuk kelulusan mereka.

Menurutnya keputusan utama juga diambil melalui Resolusi Pekeliling Pengarah tanpa mengadakan mesyuarat Lembaga, sekali gus tambah menjejaskan ketelusan dan peluang untuk berbincang secara terperinci dan meneliti dokumen penting tertentu sebelum resolusi diluluskan.

“Lembaga tidak mengendahkan nasihat bekas Panglima Tentera Laut yang membangkitkan bantahan pada mesyuarat Lembaga mengenai pemilihan DCNS untuk komtrak Reka Bentuk dan sokongan.

Kontrak pembekalan enam LCS oleh Boustead Naval Shipyard Sdn Bhd (BNS) menjadi isu hangat selepas didedahkan bahawa projek yang dijadualkan untuk dilaksanakan dalam tempoh 10 tahun dari 3 Okt 2013 hingga 2 Okt 2023 itu, hanya 53.29 peratus siap pada 31 Mei 2019.

Berdasarkan laporan Jawatankuasa Penyiasat Tadbir Urus, Perolehan dan Kewangan yang didedahkan pada Rabu, RM5.94 bilion telah dibayar Kementerian Pertahanan kepada BNS untuk projek berkenaan setakat ini.

LOA telah diberikan kepada BNS pada 16 Dis 2011, dengan kontrak terakhir hanya ditandatangani pada 17 Julai 2014, kira-kira dua setengah tahun selepas LOA ditandatangan pada harga kontrak RM9 bilion.

Menurut IFA, Terma Rujukan (TOR) LCSSC juga didapati berat sebelah kerana ahli jawatankuasa itu akan dipilih oleh Pengarah Urusan BHIC tanpa perundingan dengan Lembaga Pengarah, dengan MD akan menjadi Pengerusi.

“Ini memberikan MD kawalan mutlak dan mengakibatkan kekurangan kebebasan dalam kalangan ahli jawatankuasa yang lain. Akibatnya ahli menjadi berlebihan dan gagal melaksanakan fungsi mereka yang dipilih untuk berada di dalam LCSSC,” katanya.

Selain itu bayaran RM23.37 juta melibatkan beberapa syarikat kerana menyediakan perkhidmatan teknikal perkhidmatan penilaian yang berkaitan dengan Kapal Peronda Generasi Kedua (SGPV), didapati ia adalah perkhidmatan palsu.

“Invois untuk perkhidmatan yang tidak wujud itu digunakan sebagai cara untuk melarikan dana, kerana syarikat-syarikat ini telah memberikan alamat palsu pada invois mereka dan pembayaran telah dialihkan ke tempat lain.

“Salah satu daripada syarikat itu adalah milik orang sama yang turut terlibat dalam Alizes Marine. Keseluruhan wang yang dikeluarkan untuk Alizes Marine disyaki diterima oleh sebuah syarikat yang berdaftar di Labuan,” katanya.

Walaupun dengan pelbagai tanda amaran dibangkitkan oleh bekas pegawai serta sekutu syarikat berkenaan mengenai pelbagai penyelewengan dalam pelaksanaan program LCS, tiada langkah-langkah pembetulan diambil di pihak pengurusan mahupun Pengerusi Lembaga BHIC bagi menghentikan penyalahgunaan kuasa. – Bernama


Media bebas lapor kes Syed Saddiq tanpa prejudis: Mahkamah

Organisasi media bebas melaporkan perbicaraan kes rasuah Syed Saddiq Syed Abdul Rahman yang sedang berlangsung tanpa prejudis, kata Mahkamah Tinggi Kuala Lumpur hari ini.

Pesuruhjaya Kehakiman Azhar Abdul Hamid membuat keputusan itu selepas pihak pendakwaan memohon untuk memetik dua syarikat berita, Sinar Harian dan Astro Awani, untuk tindakan undang-undang selepas mereka menerbitkan transkrip prosiding mahkamah semalam yang masih belum dikemukakan secara rasmi sebagai bukti.

Azhar, yang merupakan hakim bersidang dalam perbicaraan Syed Saddiq, berkata kebebasan bersuara adalah hak asasi, sambil menambah bahawa Mahkamah Tinggi tidak mempunyai kuasa untuk menghalang orang ramai daripada mengulas mengenai kes itu.

Tetapi beliau menegaskan bahawa komen tidak boleh keterlaluan.

“Setakat komen atau kemas kini kes itu, kita tidak boleh menghalang orang ramai daripada membuat ulasan.

“Saya fikir ia termaktub di bawah Perlembagaan tetapi mungkin ia satu peringatan yang baik bahawa komen mesti berada dalam perimeter yang dibenarkan.

“Janganlah kita berlebihan dalam keseluruhan perkara ini,” katanya petang ini menurut MalayMail.

Awal pagi tadi, Timbalan Pendakwa Raya Datuk Wan Shaharuddin Wan Ladin memberitahu mahkamah bahawa Sinar Harian dan Astro Awani telah menyiarkan kononnya transkrip prosiding mahkamah semalam.

Beliau mendakwa kedua-dua syarikat itu tidak mempunyai wakil mereka yang membuat liputan prosiding mahkamah semalam.

Wan Shaharuddin mahu Azhar menegur pengarang kedua-dua pertubuhan itu dan memanggil mereka ke mahkamah esok supaya mereka boleh menjelaskan bagaimana mereka memperoleh transkrip itu.

Beliau menambah bahawa laporan polis telah dibuat awal pagi ini mengenai transkrip yang bocor.

Transkrip itu dikatakan rakaman audio antara Syed Saddiq dan pegawai Suruhanjaya Pencegahan Rasuah Malaysia (SPRM) bernama Mohd Ishan Sapuan.

Dalam klip audio itu, kedengaran seorang lelaki dikenali sebagai Ihsan memberitahu Syed Saddiq supaya menyokong Tan Sri Muhyiddin Yassin sebagai perdana menteri.

Suara yang sama juga kedengaran mengatakan SPRM sentiasa digunakan oleh kerajaan sebagai alat untuk menakut-nakutkan pembangkang.

Klip audio itu telah dimainkan di mahkamah semalam semasa perbicaraan.

Wan Shaharuddin juga memberitahu mahkamah hari ini bahawa dia tidak berpuas hati dengan seorang lelaki bernama Farhan Iqbal yang mengenal pasti dirinya sebagai ketua komunikasi untuk Syed Saddiq.

Farhan telah membuat tweet prosiding mahkamah dan semalam tweet transkrip di akaun twitter ini https://twitter.com/lamkanahraf .

Wan Shaharuddin berhujah bahawa tweet Farhan adalah sub kehakiman dan akan mempengaruhi pendapat umum mengenai perbicaraan itu.

Dia menuntut lelaki yang hadir di mahkamah hari ini menjelaskan tindakannya.

“Orang yang membocorkan transkrip ini hadir di sini hari ini tetapi saya juga mahu editor Sinar Harian dan Astro Awani menjelaskan diri mereka juga. Kami mahu Farhan menjelaskan dirinya juga sebelum kami meneruskan,” kata Wan Shaharuddin

“Walaupun diberi amaran berulang kali, kami masih melihat tindakan bodoh, naif dan tidak matang seperti ini yang saya rasa adalah subjudis kepada perbicaraan ini,” tambahnya.


Cendana Auto pamer kenderaan tentera hasil kerja tangan anak tempatan

Jika dilihat dari luaran dan dalaman kenderaan ketenteraan milik Cendana Auto Sdn Bhd (Cendana Auto) yang gagah dan berkualiti, pasti ramai menyangka ia buatan antarabangsa.

Namun, kesemua empat varian kenderaan dipamerkan syarikat itu pada Pameran Perkhidmatan Pertahanan Asia (DSA) dan Perkhidmatan Keselamatan Kebangsaan (NASTEC) Asia 2022, di sini, adalah ciptaan dan hasil tangan sepenuhnya rakyat Malaysia.

Lebih membanggakan, kenderaan ketenteraan itu menggunakan kepakaran bakat muda lulusan pusat kemahiran tempatan seperti Institut Kemahiran Belia Negara (IKBN) dan Institut Kemahiran MARA (IKM), lapor Bernama.

Pengarah Cendana Auto Abdul Rauf Nassiruddin berkata langkah ini bagi membuktikan bahawa ciptaan anak muda tempatan setanding dengan produk antarabangsa yang lain.

“Bemula dari mereka bentuk, pembuatan dan pemasangan, semuanya dilakukan di kilang kami di Semenyih, Selangor. Ia 100 peratus buatan tempatan.

“Di samping itu, kita memberi peluang kepada anak muda untuk melakukan inovasi sekali gus mampu membuktikan graduan IKBN dan IKM ini berkemampuan tinggi menghasilkan produk yang terbaik sebaris syarikat negara luar, ” katanya kepada Bernama ketika ditemui di DSA dan NASTEC.

Abdul Rauf berkata empat varian kenderaan tentera dibina syarikatnya itu ialah jenis Fitted For Radio (FFR), Armed Tactical Ground Vehicle atau Kenderaan Pembawa Senjata (ARTAC), Ground Tactical Mortar Transporter atau Kenderaan Pembawa Mortar (MT-8150) dan Special Operation Vehicle atau Kenderaan Operasi Khas (SF-21X).

“Kesemua kenderaan ini telah menerima tempahan dari Tentera Darat Malaysia (TD), bagi varian FFR sebanyak 70 unit dengan 40 unit bagi kegunaan semboyan dan 30 lagi untuk kegunaan anggota tentera kita yang berkhidmat dalam misi pengaman Pertubuhan Bangsa-Bangsa Bersatu (PBB) di Lubnan.

“Selain itu, bagi varian Kenderaan Pembawa Mortar MT-8150 sebanyak 48 unit akan dibekalkan, dari jumlah itu, 24 telah diserahkan kepada TD, manakala selebihnya masih dalam proses pembinaan,” katanya.

Beliau berkata kenderaan MT-8150 ini mampu membawa 70 butir peluru mortar jenis 81mm dan enam anggota bagi menjayakan sesebuah misi.

Abdul Rauf berkata ARTAC mampu membawa beberapa jenis senjata termasuk Automatic Grenade Launcher (AGL), Heavy Machine Gun 12.7mm serta Anti-Tank Guided Missile (ATGM) daripada jenis ‘Metis-M’.

“Sebanyak 49 unit akan dihantar secara berperingkat kepada TD selepas ia melalui pelbagai proses ujian kemampuan bagi memastikan setiap yang dibina mengikut spesifikasi ditetapkan,” katanya.

Sementara kenderaan SF-21X katanya, dibina khas adalah untuk kegunaan anggota Grup Gerak Khas (GGK) bagi melaksanakan operasi.

“Kenderaan SF-21X ini dilengkapi pelindung letupan di bahagian enjin dan tangki minyak, pelancar Bom Tangan Automatik, dan mesingan tempur. Selain itu SF-21X ini boleh membawa enam anggota dan mampu menangkis letupan periuk api,” katanya.


Jika tak boleh guna ketum, mengapa tidak dieksport? Soal Khairy

Bekas Menteri Kesihatan Khairy Jamaluddin mencadangkan kerajaan boleh melihat ke dalam prospek membenarkan eksport daun ketum ke negara di mana penggunaan bahan itu adalah sah.

Khairy berkata mengeksport daun ketum ke negara seperti Amerika Syarikat, yang didakwanya mempunyai industri ketum bernilai berbilion dolar di mana ia dikenali sebagai Kratom, boleh membantu kerajaan menjana pendapatan yang amat diperlukan dan bukannya memusnahkan ladang tanaman itu.

Bekas ahli Parlimen Rembau itu turut mencadangkan kerajaan menubuhkan Lembaga Ketum bagi memastikan tanaman keluaran tempatan oleh pekebun kecil dikawal dan diusahakan untuk tujuan eksport sahaja.

“Memandangkan ada negara lain yang membenarkan penggunaan ketum, saya tidak nampak sebarang isu jika kita hendak mengeksportnya. Kita mesti menetapkan prosedur yang ketat, seperti hanya membenarkan Lembaga Ketum membeli, mendapatkan dan memproses daun untuk dieksport.

“Pekebun kecil boleh menjual produk mereka dan menjana pendapatan tambahan setiap bulan dan bukannya ditangkap polis kerana melakukan kesalahan memiliki daun ketum,” katanya semasa podcast Keluar Sekejap (KS).

“Jika kita pergi ke negeri-negeri Utara dan memusnahkan semua pokok ketum dan tumbuhan di sana, percayalah, anda akan kalah dalam pilihan raya di sana.

“Ini bukan soal politik, kerana pokok dan tumbuhan ketum sudah ada. .. pokok dan tumbuhan di atas tanah mereka, dan mungkin mereka sudah menjualnya secara senyap-senyap di sana,” katanya.

Khairy juga mendedahkan bahawa kajian mengenai penggunaan daun ketum untuk tujuan perubatan sedang dijalankan semasa beliau menjadi menteri kesihatan.

Di Malaysia, adalah menjadi kesalahan untuk memiliki daun ketum atau minuman ketum kerana ia mengandungi mitragynine, yang disenaraikan sebagai bahan terkawal di bawah Akta Racun.

Pada Mei tahun lepas, Bahagian Perancang Ekonomi Kedah mendedahkan bahawa ia telah menyelesaikan cadangannya untuk mendapatkan kelulusan Persekutuan bagi menghalalkan eksport daun ketum.

Menteri Besar Kedah, Datuk Seri Muhammad Sanusi Md Nor berkata cadangan itu akan dibincangkan oleh Exco kerajaan negeri sebelum dibentangkan kepada Kerajaan Persekutuan.

Sanusi berkata adalah lebih bijak bagi kerajaan untuk menghalalkan eksport daun ketum berbanding tumbuhan itu disalahgunakan oleh penduduk tempatan.


Menteri kata kerajaan campuran amal hak asasi manusia berdasarkan negara OIC

Kerajaan mengamalkan prinsip hak asasi manusia berdasarkan pendirian negara-negara Islam dan Pertubuhan Kerjasama Islam (OIC) menerusi Suruhanjaya Bebas Tetap Hak Asasi Manusia (IPHRC) dan bukan hanya berprinsipkan negara Barat.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata kerajaan berpendirian bahawa Deklarasi Hak Asasi Manusia Antarabangsa (UDHR) tidak seharusnya menjadi satu-satunya sumber dalam menangani isu-isu hak asasi manusia, menurut laporan Bernama.

“Islam telah mengangkat martabat manusia dengan melarang diskriminasi terhadap wanita dan kanak-kanak, mengajak umat mencintai ilmu dan pendidikan serta mewajibkan pemerintah untuk memberikan hak dan keperluan asas yang diperlukan oleh rakyat seperti kebajikan dan keamanan,” katanya.

Beliau berkata demikian ketika menggulung usul Laporan Suruhanjaya Hak Asasi Manusia (SUHAKAM) bagi kementeriannya di Dewan Rakyat, hari ini.

Sebelum ini, terdapat beberapa Ahli Parlimen membangkitkan tentang konsep hak asasi manusia berpandukan Barat dan konsep yang berasaskan Islam, selain mengesyorkan agar konsep hak asasi manusia yang diguna pakai kini diteliti semula.

Selain itu, Mohd Na’im berkata bagi membentuk kefahaman yang baik mengenai hak asasi manusia daripada perspektif Islam, kerajaan menerusi Jabatan Kemajuan Islam Malaysia (JAKIM) telah menganjurkan seminar dan Konvensyen Hak Asasi Manusia daripada Perpektif Islam.

Katanya, program tersebut akan diteruskan bagi memberi kefahaman yang jelas mengenai perkara itu, sementara JAKIM dan Jabatan Agama Islam Negeri-Negeri (JAIN) turut menerapkan kefahaman Islam mengenai hak asasi manusia dalam khutbah Jumaat.

Menyentuh mengenai pendidikan agama Islam kepada masyarakat Orang Asli, beliau berkata seramai 232 Penggerak Masyarakat Orang Asli di seluruh Semenanjung Malaysia tidak dapat menampung perkhidmatan yang perlu diberikan di semua kampung komuniti itu yang jumlahnya menghampiri 700.

“Ini menyebabkan kelas-kelas pengajian yang dirancang kadangkala tidak dapat dilaksanakan. Selain daripada mengajar, Penggerak Masyarakat Orang Asli turut dibebankan dengan tugas membantu Orang Asli berkaitan hal ehwal kebajikan Muslim. Ini juga mampu menyebabkan jadual kelas dirancang terganggu,” katanya.

Beliau memaklumkan kelas pengajian fardu ain secara tidak formal turut diadakan di surau atau dewan sebanyak dua kali seminggu, selain ziarah dari rumah ke rumah serta bimbingan ibadah, dalam usaha memperkasa pengetahuan dan pemahaman agama Islam dalam kalangan masyarakat itu.


40 kematian semalam, 97.1 peratus individu dewasa lengkap divaksinasi

Jumlah kematian akibat komplikasi Covid-19 di seluruh negara semalam meningkat lagi kepada 40 kes berbanding 36 pada Sabtu, lapor Kementerian Kesihatan (KKM), hari ini.

Ini menjadikan kumulatif kematian yang dicatatkan sejak awal tahun lalu hingga semalam kepada 30,614, sementara jumlah keseluruhan kes positif sebanyak 2,652,773 kes, dengan 2,566,159 pesakit sembuh.

Daripada jumlah kematian semalam, 10 kes membabitkan pesakit yang meninggal dunia sebelum menerima rawatan di hospital atau brought in death (BID), menjadikan kumulatif kes BID sebanyak 6,199 kes.

Kes kematian tertinggi semalam direkodkan di Johor sebanyak lapan kes, menjadikan kumulatif di negeri itu sebanyak 3,790. Sehingga semalam, negeri itu mencatat 233,788 kes positif dengan 224,306 pesakit telah sembuh.

Sehingga semalam juga, Johor merekodkan 6,244 kes aktif, termasuk 5,248 pesakit yang menjalani kuarantin di rumah; 480 ditempatkan di PKRC; 476 dimasukkan ke hospital; dan 40 dirawat di unit rawatan rapi (ICU) dengan 32 daripadanya memerlukan alat bantuan pernafasan.

Secara umumnya dari segi vaksinasi, lebih 6.28 juta dos vaksin telah diberikan di seluruh Johor, dengan 204,404 individu yang layak telah menerima suntikan dos penggalak.

Daripada keseluruhan dos itu, sebanyak 80.0 peratus atau 3,023,091 populasi Johor telah melengkapkan suntikan vaksin masing-masing, manakala 81.1 peratus atau 3,063,643 individu lagi menerima sekurang-kurangnya satu dos daripada vaksin dua dos atau vaksin dos tunggal.

Bagi kes kematian di negeri-negeri lain, Perak merekodkan enam kes; diikuti Kedah (lima); masing-masing empat di Sabah, Selangor dan Terengganu; Sarawak (tiga); Pahang (dua) dan masing-masing satu di Kelantan, Melaka, Negeri Sembilan, dan Pulau Pinang.

Tiada kes kematian dicatat di Perlis, Kuala Lumpur, Labuan dan Putrajaya.

Sementara itu, jumlah kes aktif di seluruh negara turun sebanyak 671 kes menjadi 61,999 kes, dengan 51,260 pesakit menjalani kuarantin di rumah; 5,899 ditempatkan di PKRC; 4,369 dimasukkan ke hospital; dan 471 pesakit dirawat di ICU dengan 264 daripadanya memerlukan alat bantuan pernafasan.

Pecahan pemberian vaksin mengikut negeri sehingga 5 Disember 2021.

Sementara itu, sebanyak 54,091,375 dos vaksin telah diberikan di seluruh negara sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, dengan lebih 25.44 juta atau 77.9 peratus individu telah lengkap divaksin, manakala 79.2 peratus atau lebih 25.87 juta lagi menerima sekurang-kurangnya satu dos.

Daripada jumlah itu, 97.1 peratus atau lebih 22.72 juta individu dewasa telah lengkap divaksinasi, manakala lebih 23.04 juta lagi menerima sekurang-kurangnya satu dos.

Mula dilancarkan pada 8 September lalu sehingga semalam, lebih 5.55 juta remaja berusia 12 hingga 17 tahun telah menerima suntikan vaksin Covid-19 masing-masing.

Daripada jumlah itu, 86.5 peratus atau 2,721,784 telah lengkap divaksinasi, dan 2,830,449 atau 90.0 peratus lagi menerima sekurang-kurangnya satu dos.

Sementara itu, seramai 2,958,239 individu yang layak pula telah menerima suntikan dos penggalak masing-masing.


Polis buru ‘safieillias94’, ‘pipinatasha’ berkomunikasi lucah, seksual

Polis sedang memburu dua pemilik akaun Instagram ‘safieyillias94’ berhubung dakwaan berkomunikasi secara lucah dan melakukan perbuatan amang seksual terhadap kanak-kanak bawah umur.

Ketua Polis Daerah Kajang Asisten Komisioner Mohd Zaid Hassan berkata kejadian itu dikatakan berlaku ketika pemilik Instagram berkenaan mengadakan sesi perbualan dan sidang video secara langsung disertai pengguna Instagram bernama ‘pipinatasha’ dan dua kanak-kanak bawah umur.

“Polis menerima laporan daripada seorang pensyarah universiti pada jam 1.29 tengah hari tadi, yang melihat insiden berkenaan melalui pautan Instagram secara langsung milik ‘safieyillias94’.

“Pengguna Instagram ‘pipinatasha’ juga didakwa berpakaian seksi selain bersama ‘safieyillias94’ menunjukkan cara menghisap vape kepada kanak-kanak terbabit,” katanya dalam kenyataan, malam tadi.

Mohd Zaid berkata kes itu disiasat mengikut Seksyen 12(1) Akta Kesalahan Seksual Terhadap Kanak-Kanak 2017 serta Seksyen 233 Akta Komunikasi dan Multimedia.

Orang ramai yang mempunyai maklumat berkaitan diminta menghubungi mana-mana balai polis bagi membantu siasatan.

Terdahulu tular klip video berkaitan di media sosial memperlihatkan kedua-duanya menunjukkan cara-cara menghisap vape kepada dua kanak-kanak berusia 14 dan 15 tahun ketika sidang video kira-kira jam 1.50 pagi.

Sesetengah nitezen turut menggesa pihak berkuasa mengambil tindakan terhadap golongan sedemikian yang semakin berleluasa menunjukkan kehidupan songsang mereka di media sosial.


PRN: Politik dendam dan angkuh punca orang Melayu tolak PH-UMNO

Sekali lagi orang Melayu menolak gabungan Pakatan Harapan (PH)-UMNO dalam enam Pilihan Raya Negeri (PRN) yang berakhir semalam.

Isyarat jelas diberikan pengundi Melayu di enam negeri adalah jelas menunjukkan mereka menolak politik dendam dan angkuh yang dibawa oleh PH-UMNO sepanjang berkempen, malah budaya menabur dedak dan janji bulan serta bintang sudah tidak lagi laku.

UMNO tewas semua kerusi mereka tandingi di Terengganu dan Kedah, dua buah negeri yang dianggap sebagai kubu majoriti orang Melayu dan hilang paling banyak kerusi di Selangor serta Kelantan selepas keputusan PRN diumumkan semalam.

Budaya politik dendam dengan menjadikan pemimpin Perikatan Nasional (PN) sasaran semasa dua minggu kempen PRN baru-baru ini menyebabkan orang Melayu semakin membenci PH-UMNO.

Sudah lah peruntukan kepada negeri ditadbir PN disekat, kerajaan campuran juga membuat tuduhan palsu terhadap pemimpin PN semasa berkempen sehingga menyebabkan orang Melayu semakin membenci dan menolak PH-UMNO yang kini menjadi rakan politik di peringkat kerajaan Persekutuan.

Kajian sebuah badan bebas, Ilham Center baru-baru ini yang mengatakan sokongan merosot dikalangan orang Melayu terhadap kerajaan campuran Datuk Seri Anwar Ibrahim akhirnya dibuktikan dalam enam PRN kali ini.

Terbukti kini pengundi Melayu masih menolak kerajaan campuran Anwar.

Serangan bertali arus terhadap pemimpin PN dengan pelbagai cemuhan dan tuduhan menyebabkan orang Melayu semakin tidak mempercayai PH-UMNO, malah dedak dan tawaran projek juga tidak lagi berjaya mempengaruhi pengundi pada PRN kali ini.

Realitinya, pengundi Melayu menolak gabungan PH-UMNO yang kini terdapat kleptokrat dan perasuah besar di dalam kerajaan campuran.

Keputusan PRN Pulau Pinang dan Selangor juga boleh dijadikan kayu pengukur kepada sokongan orang Melayu terhadap kerajaan campuran apabila kerusi majoriti orang Melayu dimenangi calon PN, sementara kerusi campuran banyak dimenangi calon PH-UMNO.

Pilihan raya enam negeri semalam menyaksikan UMNO hanya meraih 19 kerusi Dewan Undangan Negeri (DUN) di Negeri Sembilan, Selangor, Pulau Pinang dan Kelantan.

Di Terengganu dan Kedah, UMNO mencatatkan prestasi terburuk dengan gagal menawan atau mengekalkan sebarang kerusi.

Pencapaian terbaik UMNO adalah di Negeri Sembilan dengan parti itu memenangi 14 kerusi, dan masing-masing dua kerusi di Pulau Pinang dan Selangor, sementara di Kelantan, parti itu mengekalkan kemenangan di satu kerusi di DUN Galas.

Bagaimanapun kerjasama PH-BN yang menerajui kerajaan perpaduan pimpinan Perdana Menteri Anwar Ibrahim di peringkat pusat berjaya mempertahankan tiga negeri – Selangor, Pulau Pinang dan Negeri Sembilan.

Hanya di Selangor gabungan PH-BN gagal mendapatkan majoriti dua pertiga.


Covid-19: Hospital Hong Kong penuh

Hong Kong berdepan cabaran paling sengit dalam menangani pandemik Covid-19 apabila jangkitan harian kini mencecah paras tertinggi dalam tempoh dua tahun, dengan angka kematian meningkat, dan hospital serta kemudahan pengasingan dipenuhi dengan kekurangan kakitangan.

Pihak berkuasa kesihatan semalam berkata terdapat lebih 6,100 kes baharu, di mana hanya sembilan diimport, dan 6,300 lagi direkodkan sebagai positif awal. Virus itu turut menjejaskan 19 rumah warga emas di bandar itu.

Pada masa sama, penduduk China di Hong Kong berlumba-lumba kembali ke tanah besar untuk melarikan diri daripada penularan wabak Covid-19 yang semakin teruk di hab kewangan itu.

Pada hari Jumaat (18 Februari 2022), ratusan orang beratur di pusat pemeriksaan sempadan antara Hong Kong dan Shenzhen, untuk memasuki tanah besar.

Wilayah itu setakat ini telah merekodkan 16,600 kes Covid-19 dari awal Januari hingga Rabu (16 Februari 2022). Manakala, sejak awal pandemik, Hong Kong mencatat kumulatif positif sebanyak 37,000 kes, dengan lebih 240 kematian.

“Dengan kata lain, jumlah kes dalam gelombang kelima telah melepasi jumlah keseluruhan 2020 dan 2021,” kata Setiausaha Bahagian Makanan dan Kesihatan Dr Chui Tak Yi.

Menurutnya protokol sekarang adalah menerima pesakit berisiko tinggi dan menghantar mereka yang mempunyai gejala ringan ke kemudahan pengasingan komuniti kerana katil hospital sudah penuh.

Dalam usaha meredakan keadaan, Dr Chui berkata tempoh kuarantin di fasiliti pengasingan akan dipendekkan.

Mulai semalam, penduduk yang memperoleh ujian negatif tujuh hari pertama selepas disahkan positif akan dibenarkan keluar dari kemudahan tersebut. Mereka kemudiannya perlu mengasingkan diri di rumah selama tujuh hari lagi dan mesti diuji negatif pada hari ke-14 sebelum dibenarkan keluar.

Tetapi hanya mereka yang tidak tinggal bersama warga emas, wanita hamil atau pesakit kronik akan dibenarkan pulang, kata Dr Chui.

Pesakit yang berada di rumah menunggu untuk dimasukkan ke hospital bebas meninggalkan premis jika ujian negatif selepas 14 hari. Pada masa ini, hampir 7,000 pesakit sedang menjalani pengasingan di rumah.

Lebih 2,800 pesakit berada di hospital dan kemudahan rawatan awam, manakala 2,100 individu berada di kemudahan pengasingan komuniti Penny’s Bay.

Dr Sara Ho dari Pihak Berkuasa Hospital berkata hospital awam beroperasi pada lebih 90 peratus kapasiti dan kemudahan kuarantin penuh.

Lebih daripada sedozen individu dalam kritikal, manakala lebih daripada 60 kes dalam keadaan serius, tambahnya.

“Dalam beberapa hari kebelakangan ini, kami mempunyai banyak kes kecemasan di mana kami terpaksa menempatkan pesakit di dalam khemah. Untuk situasi ini, kakitangan perubatan kami sangat tidak berpuas hati.

“Kami bimbang tentang penjagaan pesakit kami, terutamanya hari ini, terdapat sedikit hujan dan cuaca dalam beberapa hari akan datang juga akan menjadi sejuk, jadi kami memikirkan kaedah berbeza untuk menampung kemasukan lebih awal,” kata Dr Ho.

Beliau juga menyatakan bahawa beberapa rumah jagaan telah menolak kemasukan warga emas yang dibenarkan keluar dari hospital awam.

Kekurangan kakitangan hospital, kemudahan kuarantin dan anggota bomba, yang terikat untuk membawa pesakit ke pusat pengasingan, telah menambah kesukaran dalam menangani gelombang kelima itu. – Agensi